Быйылғы сараның төп йүнәлеше – ауыл биләмәләрен тотороҡло үҫтереү.\nБыл турала Республика башлығы Радий Хәбиров Мәскәүҙә "Алтын көҙ" күргәҙмәһендә премьер-министр Дмитрий Медведев менән осрашыу барышында белдерҙе.\n09 окт, 22:46\nБорай эшҡыуарҙары ҡорға йыйылды\nБорайҙа уҙған бизнес-форумда субсидия, гранттар, ташламалы финанс ярҙам алыу мөмкинлектәре ҡаралды. Эшҡыуарҙар алдында Республика ауыл хужалығын консультациялау үҙәге, лизинг компания белгестәре сығыш яһаны.\n09 окт, 14:05\nӨфөлә яңы һөт эшкәртеү комплексы асыла\nПроект менән "Инвестиция сәғәте"ндә таныштырҙылар. Өфө һөтсөлөк заводынағы яңы комплекста тәүлегенә 150 тонна һөт эшкәртеләсәк, 150-нән ашыу эш урыны булдырыла.\n09 окт, 12:30\nИл кимәлендә халыҡтың йәшәү шарттарын яҡшыртыуға йүнәлтелгән проект һынала. Ул беҙҙең республикала ла ғәмәлгә ашырыла. Башҡортостандан сенатор, Федерация советы комитеты рәйесе Лилиә Ғүмәрова.\nБыл турала Республика инвестиция советы ултырышында белдерелде. Башҡортостан башлығы Радий Хәбиров әйтеүенсә, сит илдәр менән хеҙмәттәшлектә лә тәртип булдырырға кәрәк. Әүҙем эш алып барылған дәүләттәрҙе билдәләү, бәйләнештәрҙе тағы үҫтереү маҡсат, тине ул.\nБорай районында тәүге тапҡыр бизнес-форум үтте\nФекер алышыу майҙанында субсидия, гранттар, ташламалы финанс ярҙам алыу мөмкинлектәре ҡаралды. Эшҡыуарҙар алдында «Башҡортостандың ауыл хужалығын консультациялау үҙәге», лизинг компания белгестәре сығыш яһаны.\nБашҡортостанда Ағиҙел һәм Өфө йылғаларында һыу транспорты системаһын үҫтереү планлаштырыла\nОшо маҡсатта ете плотина төҙөү тәҡдим ителде. Был иһә йылғалар тәрәнлеген тейешле кимәлдә тотоу мөмкинлеге бирә, транспорт инфраструктураһы яҡшырасаҡ.\nБашҡортостан аграрийҙары 85 мең тоннанан ашыу көнбағыш урған\nБөгөнгә 57 мең гектарҙа эштәр теүәлләнгән. Был планға ҡарата 23 процент. Уртаса уңыш гектарынан 15 центнер. Ауыл хужалығы министрлығы мәғлүмәтәтре буйынса, иң яҡшы күрһәткестәр Стәрлетамаҡ һәм Дүртөйлө хужалыҡтарында.\n07 окт, 18:08\n"Инвестиция сәғәте" сиктәрендә ҡаралған проекттарҙың дөйөм хаҡы 31 миллиард һум\nБыл турала бөгөн Хөкүмәт ултырышында әйтелде. Башҡортостанда эшҡыуарҙар менән 28 осрашыу ойошторолған, 103 проект ҡаралған. Республика хөкүмәте аппараты етәксеһе урынбаҫары Александр Шельдяев.\nБашҡортостандың һаулыҡ һаҡлау тармағында финанслау күпкә артҡан\nБыл турала бөгөн Хөкүмәттәге оператив кәңәшмәлә Радий Хәбиров белдерҙе. 2020 йылға 2 миллиард 800 миллион һум бүленә. Милли проекттар сиктәрендә аҡса 1 миллиардҡа артҡан. Финанслау менән бергә сифат та яҡшырырға тейеш,- тине Республика Башлығы. Шулай уҡ, Радий Хәбиров дарыуҙар менән тәьмин итеүгә етди иғтибар бирергә ҡушты.\nБашҡортостандың 42 сәнәғәт, төҙөлөш, аграр тармаҡ предприятиеһы милли проектта ҡатнаша\nЙыл аҙағына тиклем исемлеккә тағы ла 8 - 10 предприятие инергә тейеш. "Хеҙмәт етештереүсәнлеге һәм мәшғүллеккә булышлыҡ итеү" милли проектына ярашлы, беҙҙең төбәк проекттары ла бар.\n07 окт, 13:16\nБашҡортостанда махсус иҡтисади биләмәләр төҙөлә\nТәүгеһе, "Алға" тип атала, ул Ишембай һәм Стәрлетамаҡ райондарында урынлаша. Әле республика хөкүмәте Рәсәйҙең иҡтисади үҫеш министрлығынан яуап көтә. Бындай биләмәне булдырыу Радий Хәбиров раҫлаған үҫеш стратегияһын ғәмәлгә ашырыуға ярҙам итәсәк, ти Башҡортостан Хөкүмәте Премьер-министры урынбаҫары вазифаһын башҡарыусы, Республика Хөкүмәте Аппараты етәксеһе Илшат Тажетдинов.\n2024 йылда ипотека ставкалары 7,9 процент булырға тейеш\nБыл – “Торлаҡ һәм ҡала мөхите” милли проектының төп маҡсатының береһе. Уны тормошҡа ашырыу тураһында бөгөн Өфөлә үткән Рәсәй Федерацияһының торлаҡ-коммуналь хужалыҡ үҫешенең төп йүнәлештәре буйынса киңәйтелгән стратегик сессияһында ҡарала. Пленар ултырышта Рәсәйҙең төрлө төбәк башлыҡтары, министерство һәм ведомство вәкилдәре ҡатнашты.\nБашҡортостан тауар экспортын арттыра\nАлдағы йылдарға республика үҫеше стратегияһында ошондай бурыс билдәләнгән. Башҡортостан тышҡы иҡтисади бәйләнештәр буйынса дәүләт комитеты рәйесе вазифаһын башҡарыусы Руслан Мирсаяпов әйтеүенсә, республика экспортларға теләүсе эшҡыуарҙарға һәр яҡлап ярҙам күрһәтергә әҙер.\n03 окт, 18:10\nБашҡортостандағы "Алға" махсус иҡтисади биләмәгә Италиянан инвестициялар килеүе көтөлә\nСанкт-Петербургта барған халыҡ-ара газ форумында беҙҙең республика делегацияһы "Каванья групп" компанияһы вәкилдәре менән осрашты. Газ тармағы өсөн ҡорамалдарҙы Башҡортостанда етештереү мөмкинлеге тураһында һөйләшеү булды.\nБашҡортостанға эш сәфәре менән Рәсәй Төҙөлөш һәм торлаҡ-коммуналь хужалыҡ министры Владимир Якушев килде\nУл беҙҙең республикала "Торлаҡ һәм ҡала мөхите" милли проекты үтәлеше менән таныша. республика башлығы Радий Хәбиров Федераль министрҙы Нефтекамалағы "Автопласт" холдингы эшмәкәрлеге менән таныштырҙы. Унда НефАЗ автобустары өсөн материалдар әҙерләнә.\n03 окт, 14:59\n02 окт, 23:31


Велосипед хужаһын тапты!\n24 Декабрь 2018, 15:59\nНиһайәт, көткән көн етте. Бөгөн редакциябыҙҙа 2019 йылға “Йәншишмә”гә яҙылыусылар араһында отош уйыны үткәрҙек. Вәғәҙә иткәнебеҙсә, төп бүләк – велосипед! Хөсәйен Әхмәтов исемендәге Башҡорт дәүләт филармонияһы артисы, яратҡан йырсыбыҙ Искәндәр Ғәзизовҡа был күңелле сараны үткәреүҙә ярҙам иткәне өсөн ҙур рәхмәтебеҙҙе белдерәбеҙ.\nВелосипед кемгә эләкте, тиһегеҙме? Был бәхет Хәйбулла районы Әбеш ауылынан Мәҙинә Рәшитоваға йылмайҙы! Ҡотлайбыҙ! Киләһе йылға гәзиткә яҙылған бөтә дуҫтарыбыҙға рәхмәт. Улар араһынан бер нисә кешегә төрлө бүләктәр — палатка, тюбинг, термос, селфи-таяҡ поход өҫтәле һәм башҡалар сыҡты. Хәйер, бүләктәрҙе уйнатыу барышын түбәндәге видеояҙманан үҙегеҙ ҡарағыҙ, дуҫтар! Киләсәктә лә бергә булайыҡ, берҙәм булайыҡ!


Башкорт кызы - Татарские тексты популярных песен\nҠуҙ өҫтәр башҡорт ҡыҙы.\nКәрәк саҡта тыуған ерен ҡурсып\nЯуға сапҡан башҡорт ҡыҙҙары.\nБаш эйәләр ихлас тоғролоҡҡа\nЫсыҡтай саф хыял-уйҙары.\nБашҡорт ҡыҙы һаман ғәмле бөгөн,\nИл яҙмышы уның ҡанында.\nХалҡым сәңгелдәге янында.\nБолгар кызы Ләйлә\nРубрики Балалар җырлары Метки Авторы на букву: Г, Гөлфия Юнысова, Композиторы на букву: Э, Песня на букву: Б, Эльвира Хәмәтнурова Навигация записи


12 Февраль 2020, 10:24\nӨФӨ, 2020 йыл, 12 февраль. /«Башинформ» мәғлүмәт агентлығы/. «Башавтотранс» дәүләт ташыусыһы 1 февралдән ҡала яны һәм муниципаль-ара маршруттарға хаҡтарҙы арттырҙы. Ҡулаҡса һәм «Алға» картаһы буйынса билет хаҡы араһында айырма – 5-тән алып 20 һумға тиклем.\nХаҡтарҙың артыуы айырыуса көн һайын баш ҡалаға эшкә йөрөгән Өфө агломерацияһы халҡына нығыраҡ һиҙелә. Әйтәйек, 108-се Үҙәк сауҙа комплексы – Урман хужалығы маршрутында хәҙер юл хаҡы 50 һум тәшкил итә («Алға» картаһы буйынса – 40). 164-се Өфө – Таптыҡ маршрутында Лекаревкаға хәтлем — 91 (72,8) һум,122-се Дан бульвары — Авдон — 55 (44) һум.\nКраснокама, Яңауыл, Балтас, Тәтешле райондары маршруттарында ла хаҡтар күтәрелде. Хәҙер Нефтекаманан Николо-Березовкаға тиклем юл хаҡы ҡулаҡса менән иҫәпләшкәндә — 25 һум, «Алға» картаһы буйынса 18 һум тора, ә Нефтекаманан Яңауылға хәтлем — 100/80 һум.\n281-се Стәрлетамаҡ — Золотоношка, 298-се Стәрлетамаҡ — Максимовка — Алға маршруттарында 1 саҡрым өсөн 2,5 һум, «Алға» картаһы буйынса ташлама — 10%.\nСалауат – Мәләүез маршруттарында ла юл хаҡы үҙгәрҙе: 115 һум, карта буйынса 92 һум.\nМәләүездән Салауатҡа ҡулаҡса менән 115 һумға йәки карта буйынса 92 һумға барып етергә мөмкин, Мәләүездән Күмертауға: 60/48 һум.\nКүмертау — Ермолаевка: ҡулаҡса менән иҫәпләшкәндә — 40 һум, «Алға» картаһы буйынса 32 һум; Күмертау — Маячный: 50/40 һум.\nИшембай — Воскресенск, Салауат — Нордовка — Федоровка, Салауат — Нордовка — Бала Сытырман — Федоровка маршруттарында 1 саҡрым өсөн 2,5 һум билдәләнде.\nҒафури районының барлыҡ маршруттарында тариф 1 саҡрым өсөн 2,4 һум тәшкил итә, «Алға» картаһы буйынса ташлама — 5%.\nТеги:башавтотранспассажирҙар ташыуюл йөрөүхаҡтартарифтар


Материалы за 07.09.2015 » "Урал" гәзите\n7-09-2015, 16:40 / Сәйәсәт\nИЛДӘ КРИЗИС ДАУАМ ИТӘ, ҮҘЕБЕҘҘЕҢ КѲСКӘ ЫШАНАЙЫҠ\nМуниципаль район хакимиәтендә районда ныҡлы иҡтисади үҫеште һәм социаль тотороҡлоҡто тәьмин итеү буйынса комиссияның киңәйтелгән ултырышы үтте. Уның эшендә Башҡортостан Республикаһы Хѳкүмәте Премьер-министрының беренсе урынбаҫары Рѳстәм Марданов, муниципаль район хакимиәте башлығы Владислав Миронов, район Советы рәйесе Евгений Карепанов, ауыл хакимиәте башлыҡтары, район-ҡала предприятиелары һәм тѳрлѳ учреждение етәкселәре ҡатнашты....\n7-09-2015, 16:35 / Ауыл тормошо\nБѳгѳн беҙҙе, бигерәк тә ауыл кешеһен, ниндәй генә яңылыҡтар, закондар менән “ҡыуандырмайҙар” - иҫең китерлек. Быйыл ғына Таможня союзының техник регламентына ярашлы, һатыу ѳсѳн тәғәйенләнгән мал фәҡәт махсус урындарҙа һуйылырға тейешлеген белдерһәләр, һуңғы яңылыҡ та мал аҫрауға бәйле булды. Был юлы шәхси ярҙамсы хужалыҡтарҙа мал һанын сикләмәкселәр....\n7-09-2015, 09:29 / Ауыл тормошо\nЕгәрле лә, дәртле лә Аҙналы ауылы халҡы\nБыл тормошта нисегерәк һәм ниндәйерәк йүнәлеш менән йәшәүҙе әҙәм балаһы үҙе хәл итә. Берәүҙәр алдына ҡуйған ниәт-маҡсаттарына ирешеү ѳсѳн әллә ниндәй кәртәләрҙе лә емереп үтә, икенселәре бәләкәй генә ҡыйынлыҡтар алдында ла ҡурҡып-ҡаушап ҡала. Кемдер тауҙай эштәр атҡарып та, тауыш-тын күтәрмәй баш баҫып йәшәүҙе хуп күрһә, ѳсѳнсѳләре зарланырға ярата. Ә шулай ҙа, заман ауырлыҡтарына бирешмәй, тешен ҡыҫып булһа ла, лайыҡлы йәшәргә, үҙ артынан матур эҙ ҡалдырырға тырышҡандары иғтибарҙы нығыраҡ йәлеп итә. Шуныһы ҡыуаныслы, районыбыҙҙа ауылдары менән тырыш, күптәргә ѳлгѳ булып торғандар етерлек....


Рәсәйҙең СУ-24 самолеты һәләкәте мәскәү менән Анкара араһындағы мөнәсәбәттәрҙе ҡатмарлаштырҙы. Яҡтар бер-береһенә бик ҡаты белдереүҙәр менән бәрелә. Төркиә самолет илдең һауа киңлеген боҙҙо тип раҫлаһа, Мәскәү СУ-24 Сүриә биләмәһендә бәреп төшөрөлдө тип белдерә.Төркиә етәксеһе Рәжәп Эрдоған, Анкара Рәсәй менән мөнәсәбәттәрҙе боҙорға теләмәй тип белдергән.\nФранция президенты Франсу Олланд Ислам дәүләте террор төркөмсәһе менән көрәштә Германияны әүҙемерәк булырға саҡырған. Был ойошма менән һүҙ ярҙамында көрәшеп булмай, шуға ла беҙ террорсылар менән ҡорал ярҙамында ҙуғышырға тейешбеҙ тигән Ангела Меркель.\nБерләшкән Милләттәр Ойошмаһының метеоролгия хеҙмәте 2015-се йылдың эҫелек буйынса рекорд ҡуйыуын хәбәр итте. Хатта Тибет тауҙарында боҙҙар ирей башлаған. Һуңғы илле йылда уларҙың ҡалынлығы 30 сантиметрға аҙайған. Быны белгестәр ҙур фажиғә тип ҡабул итә һәм ашығыс саралар күрергә саҡыра.\nАмерикала шәхси космос компанияһы күп тапҡыр ҡулланыла торған ракетаны һынап ҡараған. Был ракета 6 пассажир менән 100 саҡырым бейеклеккә күтәрелә ала. Осоусы аппарат космосҡа туристарҙы алып сығыу өсөн тәғәйенләнгән. Экскурсия 10 минут дауам итәсәк.


Көйөргәҙе районында юҡҡа сыҡҡан ауылға һәйкәл асылды // Йәмғиәт | новости башинформ.рф\nКөйөргәҙе районында юҡҡа сыҡҡан ауылға һәйкәл асылды\n17:58, 31 июля 2012 Йәмғиәт\nКөйөргәҙе районында Воротыновка ауылына һәйкәл асыу тантанаһы үтте, 1967 йылда ул «перспективаһыҙ ауылдар» исемлегенә индерелгән.\nҺәйкәл асыу идеяһы менән Воротыновка ауылында тыуып үҫкән Георгий Фомичев сығыш яһаған. Был башланғыс Күмертау ҡалаһы ҡала округы башлығы Борис Беляев тарафынан хуплау тапҡан. Воротыновка биләмәһе ҡала округы территорияһына ҡарай, шуға күрә хакимиәт сығымдарҙың бер өлөшөн үҙ өҫтөнә алған. Воротыновка мемориалына шефлыҡ итеү Ировка мәктәбенә йөкмәтелгән, ундағы уҡыусылар крайҙы өйрәнеү менән әүҙем шөғөлләнә. 1967 йылда Воротыновка халҡы нәҡ Ировка ауылына күсә.\nҺәйкәл кирбестән яһалған, унда дүрт мемориаль таҡтаташ һәм иң башында ҡыҙыл йондоҙ урынлаштырылған. Таҡтаташтарҙың береһендә 1892 йылда ауылға нигеҙ һалыныу хаҡында бәйән ителә. Икенсеһендә Бөйөк Ватан һуғышы йылдарында һәләк булған 27 яугир һәм һуғыш яланынан әйләнеп ҡайтҡан 37 ветеран тураһында мәғлүмәт бар.\nавтор: Мария Выблова, Людмила Терновая\nТеги: урындағы власть,хәтер


Өфөнөң иң яҡшы уҡытыусыһы 58-се лицейҙа эшләй // Йәмғиәт | новости башинформ.рф\nӨфөнөң иң яҡшы уҡытыусыһы 58-се лицейҙа эшләй\n12:52, 25 февраля 2015 Йәмғиәт\nӨФӨ, 2015 йыл, 25 февраль. /«Башинформ» мәғлүмәт агентлығы, Эльмира Сабирова/.\nӨфө Ҡала мәҙәниәт һарайында «Башҡортостандың баш ҡалаһының йыл уҡытыусыһы-2015», «Башҡортостан баш ҡалаһының башҡорт теле һәм әҙәбиәте йыл уҡытыусыһы» конкурстары еңеүселәрен бүләкләү тантанаһы үтте.\nӨфө хакимиәте башлығы урынбаҫары Сынтимер Баязитов билдәләүенсә, педагогик оҫталыҡ конкурстары һәләтле уҡытыусыларҙы асыҡлауға, уларҙың һөнәри бәйләнештәрен киңәйтеүгә, мәғариф өлкәһендә өҫтөнлөклө йүнәлештәрҙе пропагандалауға булышлыҡ итә.\nБыйыл иң яҡшылар исеме өсөн 55 педагог көс һынашты. Улар бәйгенең бөтә этаптарын да лайыҡлы үтте, оҫталыҡтарын, эшләү һәм шәхси сифаттарын күрһәтте.\nСынтимер Баязитов фекеренсә, конкурсанттар араһында еңеүселәр бар, әммә еңелеүселәр юҡ. Ул уҡытыусыларға һәм уларға конкурсҡа әҙерләнергә ярҙам иткән белем биреү учреждениелары етәкселәренә рәхмәт белдерҙе.\n2015 йылда Өфөнөң иң яҡшы уҡытыусыһы исеменә 58-се лицейҙың математика уҡытыусыһы Рима Ронжина лайыҡ булды. 1993 йылда Башҡорт дәүләт университетының физика факультетын тамамлағандан һуң ул 21 йыл уҡытыусы булып эшләй.\n— Һәр дәрестә бәләкәй генә еңеүгә өлгәшкән, ҡатмарлы материалды тиҙ генә аңлаған уҡыусыларым ғорурланам. Минең өсөн уҡытыусы булыу — бәхетле булыу, — тине баш ҡаланың иң яҡшы уҡытыусыһы.\n«Иң яҡшы рус теле һәм әҙәбиәте уҡытыусыһы» номинацияһында 21-се лицейҙан Айҙар Әхмәтйәнов еңеү яуланы, иң яҡшы татар теле һәм әҙәбиәте уҡытыусыһы тип 24-се урта дөйөм белем биреү мәктәбенән Зәбирә Риянова танылды, иң яҡшы башҡорт теле һәм әҙәбиәте уҡытыусыһы исеменә 158-се башҡорт гимназияһынан Айгөл Иглекова лайыҡ булды.\nБынан тыш, «Педагог-тикшеренеүсе» һәм «Уҡытыусы оҫта» ҡала конкурстары еңеүселәре лә билдәләнде. Был исем 45 уҡытыусыға бирелде.\nТеги: мәғариф,йыл уҡытыусыһы,конкурстар


Федерализм һәм Конституция — игеҙәк туғандар ул! » Башҡортостан гәзите | Газета Башкортостан на башкирском языке\nБашҡортостан гәзите » Сәйәсәт » Федерализм һәм Конституция — игеҙәк туғандар ул!\nРеспубликаның Төп Законына – 25 йыл\nБыйыл декабрҙә “Башҡортостан Республикаһы Конституцияһына – 25 йыл: үҫеш йомғаҡтары һәм мөмкинлектәре” тигән темаға Бөтә Рәсәй фәнни-ғәмәли, шулай уҡ киләһе йыл мартта Үҙәк Совет власы тарафынан Башҡортостан автономияһын таныуға бәйле Рәсәйҙә федерализм үҫеше мәсьәләләренә арналған Халыҡ-ара фәнни-ғәмәли конференциялар үткәреү күҙаллана.\nФедерализм һәм Конституция — күп яҡлы, күп аспектлы күренештәр. Федератив ҡоролоштоң барлыҡ принциптары ла беҙҙең конституцияларҙа сағыла. Улар, шағир һүҙҙәре менән әйткәндә, “игеҙәк туғандар”. Тап шуға күрә был өлкәләр хоҡуҡ белгестәре, политологтар, философтар, социологтар, тарихсылар, культурологтар, иҡтисадсылар, ғөмүмән, төрлө фән йүнәлештәре вәкилдәре тарафынан даими өйрәнелә.\nФедерацияның нигеҙ ташы\nРеспубликаның 100 йыллыҡ юбилейы — төбәк, дөйөм Рәсәй әһәмиәтендәге генә түгел, халыҡ-ара дәрәжәләге ваҡиға. Илдә ысын федератив ҡоролош 1919 йылдың 20 мартында Рәсәй эшсе-крәҫтиән хөкүмәте менән Башҡорт хөкүмәте араһында Башҡорт Совет Автономияһы тураһында килешеүгә ҡул ҡуйыуҙан башлана. Уға элекке союздаш республикалар, бөгөнгө бойондороҡһоҙ дәүләттәр йәлеп ителә. Автономиялы Башҡортостандың Үҙәк власть менән үҙ-ара мөнәсәбәттәре моделе СССР ойошторолоуының нигеҙен тәшкил итә.\nЛенин 1919 йылда Америка журналисының һорауҙарына яуап биреп: “Беҙ, мәҫәлән, башҡорт халҡына Рәсәй эсендә автономиялы республика ойоштороу мөмкинлеген бирҙек”, тип билдәләгән. Теүәл бер йылдан ул VII саҡырылыш Бөтә Союз үҙәк башҡарма комитетының (ВЦИК) тәүге сессияһындағы докладында “Беҙ Башҡорт республикаһына автономия бирҙек. Татар республикаһын да автономиялы итергә тейешбеҙ. Ошондай уҡ сәйәсәтте барлыҡ көнсығыш халыҡтарына ҡарата дауам итәсәкбеҙ...” тип яҙған. Башҡортостандан тыш, Тверь, Дон, Кубань-Ҡара диңгеҙ, Ставрополь, Төркөстан автономиялы совет республикаларын ойоштороу тураһында иғлан ителә. Әммә совет платформаһында төҙөлгән был республикалар йәшәүгә һәләтһеҙ булып сыға һәм 1920 йылдың йәйенә уларҙың бер өлөшө юҡҡа сыға. Тик Төркөстан республикаһы ғына 1924 йылға тиклем ғәмәлдә ҡала.\nБөгөн, республикабыҙ ойошторолоуға 100 йыл үткәс, үҙебеҙгә “Ҡатмарлы һәм дәһшәтле революция йылдарында башҡорттар нисек итеп дөйөм мосолман хәрәкәтенән айырылып, “Федератив Рәсәй өсөн” лозунгы менән сыға, үҙенең тулы хоҡуҡлы хөкүмәтен төҙөп, ҡеүәтле армия ойоштора, үҙ автономияһын таныу тураһында килешеү төҙөй алған?” тигән һорауҙы бирәбеҙ. Әлбиттә, быны хоҡуҡи аңы үҫешкән, юғары сәйәси белемле милләт кенә эшләй алған. Сит ил тикшеренеүселәре Дэн Шефер менән Чарльз Стейнведел башҡорт халҡының 200 йыл буйы Рәсәй властарына ҡаршы тороу тарихы, ергә аҫабалыҡ хоҡуғы, ярым автономиялы кантон системаһы, үҙаллы идара ғәскәре халыҡтың милли үҙенсәлекле йөҙөн һаҡлап ҡалыуында төп факторҙарҙың береһе булған тигән фекерҙә. Әлбиттә, был хаҡ һүҙҙәр. Башҡорт рухы бар кешегә мәғлүм, ләкин башҡорттоң теленә, уның меңәрләгән йылдар буйына формалашҡан рухи байлығына инглиз телле ғалимдарҙың байҡау мөмкинлеге булмауы бик ҡыҙғаныс.\nЮғарыла әйтелгән факторҙарҙан тыш, этностың барлыҡҡа килеүендә мәҙәниәт менән милли рухтың бөтөнлөгө лә ҙур әһәмиәткә эйә. Был йәһәттән социологтарға, этносоциологтарға, гуманитар фән ҡаҙаныштарын иҫәпкә алып, “милләт” төшөнсәһе буйынса, уның “этнос”, “халыҡ” һәм “социум” категорияларына ҡағылышлы фекер алышырға урын бар. Бөгөн халҡыбыҙға дәүләт сәйәсәтенең төп йүнәлештәрен билдәләү, этнотөбәк, локаль һәм дөйөм гражданлыҡ үҙенсәлектәре менән ҡулайлашҡан граждандар йәмғиәтен ойоштороу зарур.\nВатиканда башҡорт эҙе\nШул уҡ ваҡытта Рәсәй империяһының башҡорт халҡының һәм Башҡорт иленә күсеп килеүселәрҙең хоҡуҡи статусы тураһындағы ҡануниәте, батша хөкүмәте менән килешеү шарттарын үтәүҙе яҡлап башҡорттарҙың ихтилалға күтәрелеүе, һуғыш алып барыуы, аҫабалыҡ хоҡуҡ тарафынан әлегә тиклем тейешенсә өйрәнелмәгән. Әйткәндәй, улар юридик күҙлектән дә баһаланмаған.\nҠытай, Мысыр, Венгрия (урта быуат авторҙары уны “бөйөк Башҡортостан” тип атаған), шулай уҡ Германия, Франция илдәренең архивтарында боронғо башҡорттар тураһында тарихи мәғлүмәттәр байтаҡ. Мәҫәлән, француз тикшеренеүсеһе Бувье-д’Ажан V быуатта Атилланың (төрки, герман, башҡа ҡәбиләләрҙе берләштергән һундар хакимы) туғандаш башҡорттар менән килешеү мөнәсәбәттәре төҙөүе тураһында яҙған. Ғөмүмән, Атилланың этник милләт нигеҙе әле лә билдәһеҙ.\nВатикан илселәре яҙып ҡалдырғанса, Атилланың ике яғынан һәр саҡ ике йырсы тороп ҡобайыр әйткәндәр, уларҙы тыңлағанда ваҡыт-ваҡыт хатта ғәскәр батырҙары ла күҙ йәштәрен һөртөп алған. Шулай уҡ башҡорт халҡына ғына хас үҙенсәлекте күҙәтергә мөмкин булған — Атилла, башҡорттар кеүек, ҡымыҙ эскән. Бөгөнгө көндә уның ниндәй милләттән булыуын аныҡ ҡына әйтеп булмай. Ғалимдар өсөн был һорау әлегә асыҡ.\nФранцияның Рәсәйҙәге мәҙәни атташеһы Каролин Буше де Пьеремон аша авторҙың бындай мәғлүмәтте Ватиканда, Рим папаһы архивында табыуын асыҡлай алдым. Шуға күрә латин телен өйрәнгән белгес әҙерләп, уны айырым маҡсатлы гранттар иҫәбенә Ватиканға тикшеренеү эштәренә ебәреү зарурлығы бар. Минеңсә, үрҙә әйтелгән илдәрҙең архивтарында ла тикшеренеүселәребеҙ бик күп кенә ҡыҙыҡлы мәғлүмәт табыр ине. Өҫтәүенә Башҡортостан дәүләте хоҡуғы тарихы буйынса бер нисә генә кандидатлыҡ һәм бер докторлыҡ диссертацияһы яҡланған.\nБашҡортостан Республикаһы Конституция суды судьялары һәм белгестәре ғалимдарҙы йәлеп итеп республика Конституцияһына тарихи-хоҡуҡи аңлатмаларҙы баҫмаға әҙерләне. Был Рәсәйҙә ошондай берҙән-бер баҫма буласаҡ. Ғөмүмән, Башҡортостандың төп документына аңлатмалар республика халҡында ла ҙур ҡыҙыҡһыныу уятасаҡ тип ышанам, сөнки ул уҡыусыларҙың киң даирәһе өсөн тәғәйенләнгән һәм артабан ғилми тикшеренеүҙәр өсөн яңы этәргес бирәсәк.\n“Бер тырмаға күп тапҡыр баҫмаҫҡа ине”\nРеспубликаның 100 йыллығын билдәләгәндә, минеңсә, 1917 йылғы ваҡиғаларҙы ХХI быуат талаптарынан сығып баһаларға кәрәк. 1917 һәм туҡһанынсы йылдарҙағы революцион үҙгәрештәр ҙур тыуған илебеҙҙең емерелеүенә килтерҙе. 1917 йылғы революциянан һуң ул Финляндия менән Польшаны юғалтһа, туҡһанынсыларҙа, Президент Путин әйткәнсә, “быуаттың ғәйәт ҙур геосәйәси фажиғәһен” кисерҙе. Мин уның менән тулыһынса килешәм. Улай ғына ла түгел, тейешле һығымта яһамаһаң, элекке хаталар һәр ваҡыт фарс йәки трагедия рәүешендә әйләнеп ҡайтыуы мәғлүм.\nМинеңсә, эволюцион йәһәттән үҫешә алмаған дәүләттәр социаль шартлауҙар, төрлө тотҡарлыҡтар, тарихи һәләкәттәргә һәм юғалтыуҙарға дусар. Барыһы ла йәмғиәттә һәм дәүләттә ауыр һәм ҡатмарлы хәлдәр тупланыу күләменә, ошо дәүләткә нисек идара итеүгә бәйле.\nРеволюцияны етәкләгән этәргес көстө тәшкил иткән пассионар халыҡ дәүләт власын үҙ ҡулына ала һәм үҙгәреш маҡсаттарын конституция һәм юридик яҡтан Төп Закон дәрәжәһендә булған Килешеү-договор аша ғәмәлгә ашыра. 1917 йылдың мартында Башҡортостан һәм Рәсәй хөкүмәте төҙөгән килешеү, шулай уҡ 1992 йылдың мартындағы Федератив килешеү Конституцияның айырылмаҫ, уның федератив рухын күҙаллаған өлөшө ине. Ә беҙҙең Рәсәй Федерацияһы менән 1994 йылдың август айындағы килешеү Башҡортостан Конституцияһының беренсе өлөшө рәүешендә халҡыбыҙға тиҫтә йылдан ашыу хеҙмәт итте.\nӘлбиттә, Рәсәй дәүләтенең үҙ юлы бар. Бер формацияны икенсеһенә революция һөҙөмтәһендә алмаштырғанда, уның дәүләт режимының асылы, идара итеү төрө, алымдары үҙгәрмәй, ә социалистик йә иһә демократик өлгөгә әүерелеп, ғәмәлдәге тәртипкә яраҡлаша. Илдәге власть һәм сәйәси етәкселек үҙгәргән хәлдә лә әүәлге тәртип вәкилдәре — чиновниктар армияһы хакимлыҡ итеүен туҡтатмай. Улар авторитар режимдың нигеҙен тәшкил итә лә инде. 1917 йыл революцияһына тиклем ил батшаһына Рәсәй халҡы Аллаһҡа табынған кеүек табына. Ул ғаиләһе менән атып үлтерелгәс, совет дәүерендә уның урынын генераль секретарь алмаштыра. Әлбиттә, яңы төрҙәге социалистик дәүләт төҙөү, шулай уҡ өр-яңы аппарат ойоштороу мәсьәләһе Октябрь революцияһынан һуң да күтәрелгән. Марксизм-ленинизм теорияһы революцияға тиклемге буржуаз дәүләт аппаратын юҡ итеүгә бер төрлө ҡарашта ғына булмаған. Октябрь революцияһы алдынан Ленин “Большевиктар дәүләт власын үҙ ҡулында һаҡлап ҡалырмы?” тигән хеҙмәтендә буржуаз дәүләт аппаратына мөнәсәбәтен былай тип билдәләй: “...Был аппаратты емерергә ярамай. Уны капиталистар йоғонтоһонан тартып алырға, пролетар Советтарға буйһондорорға һәм киңерәк, күләмлерәк, халыҡҡа яҡыныраҡ итергә кәрәк”.\nҺөҙөмтәлә нимәгә юлыҡтыҡ һуң? 1924—1926 йылдарҙа СССР Халыҡ хужалығы Юғары Советына етәкселек иткән Феликс Дзержинский биш йылдан: “Дәүләт бөлгөнлөккә төшмәһен өсөн дәүләт аппараттары мәсьәләһен хәл итергә кәрәк. Штаттарҙы тотҡарлыҡһыҙ арттырыу, һәр эште бюрократлаштырыу — тау-тау ҡағыҙ, яҙыу-һыҙыу менән шөғөлләнгән меңдәрсә кеше; ҙур биналарҙы, бүлмәләрҙе тартып алыу; автомобиль эпидемияһы; миллиондарса байлыҡ. Ошо саранча легаль рәүештә туйына, дәүләт милкен ашай. Быға әлегә тиклем күрелмәгән оятһыҙ ришүәтселек, уғрылыҡ, дөйөм мөлкәтте таратыу, енәйәттәр, дәүләт милкен шәхси кеҫәләргә тултырыу өҫтәлә”, тип яҙған. Таныш күренеш түгелме? Түрә үҙе кеүектәрҙе арттырырға тырыша. Был аппарат шәхси мәнфәғәттәрҙе хеҙмәтләндерә башлай, берәүгә лә кәрәкмәгән күп битлек отчеттар, белешмәләр, докладнойҙар яҙыла. Әлбиттә, бюрократик аппараттың үҫеүе, уның бер ни эшләмәүе дәүләттең тарҡалыуына килтермәй. Ләкин шуны ла күҙ уңынан ысҡындырырға ярамай: дәүләт юғары һөнәри оҫталарҙан, квалификациялы аппараттан башҡа эшләй алмай, улар булырға һәм халыҡҡа хеҙмәт итергә тейеш. Ә илдә дәүләт аппараты артҡан һайын уның хеҙмәткәрҙәре әкренләп дәүләтте хосусилаштыра, административ һәм хоҡуҡ һаҡлау ресурсын аҡсаға әйләндерә.\nДәүләт ҡоролошоноң уңышлы үҫеш күрһәткесе — тотороҡлолоҡ. Рәсәй хоҡуҡи, федератив, социаль, демократик дәүләт принциптарына нигеҙләнгән. Ил Конституцияһында билдәләнгән төп принциптарҙың, институттарҙың ысынбарлыҡта әүҙем файҙаланылыуы мөһим. “Рәсәйҙә бойондороҡһоҙлоҡ вәкиле һәм властың берҙән-бер сығанағы — ул күп милләтле халыҡ, тигән норманың тормошҡа ашырылыуы ҙур әһәмиәткә эйә”. Рәсәй Конституцияһының беренсе статьяһында билдәләнгән демократияның халыҡ власы икәнлеген барыбыҙ ҙа аңларға тейешбеҙ.\nРеспублика Конституцияһының 25 йыллығына, Башҡортостандың 100 йыллығына арналған фәнни-ғәмәли конференцияларҙа ғалимдар һәм власть вәкилдәре ошо юҫыҡта һөйләшеү алып барырға тейеш, тип уйлайым.\nАвтор: Зөфәр ЙӘНЕКӘЕВ, Конституция суды рәйесе, юридик фәндәр докторы, профессор


06 марта 2019 — 22:23 ГТРК «Башкортостан»\nУкраинаның Тернополь өлкәһендә яңы сиркәү һәм радикалдар “Уң сектор” милләтселәре ярҙамында Украинаның православ сиркәүен яулап алған, диндарҙарҙы туҡмаған. Сиркәүгә һөжүмдә 15 экстремист ҡатнашҡан.\nАмериканың Алабама штатында ҡойонда 23 кеше һәләк булған, 40 кеше йәрәхәтләнгән. Меңләгән йорт утһыҙ ҡалған. Штатта ҡойма ямғырҙар дауам итә, ғәҙәттән тыш хәл иғлан ителгән.\nИталияның Ивреа ҡалаһында йолаға ингән байрам-апельсиндар һуғышы фестивале үткән. Унда ҡатнашыусыларға апельсиндар өләшеү өсөн Сицилиянан 500 тонна емеш килтерелгән. Был йоланың тарихы сама менән 12-се быуатҡа барып тоташа. Былтыр фестивалдә 8 мең кеше ҡатнашҡан.\nВоронежда йәшәүсе бер ҡатын ярғанаттарҙы ҡотҡара башлаған. Уның фатирында әле 250 хайуан бар. Көндәр йылытыу менән ярғанаттар иреккә ебәреләсәк, тигән ҡатын.


Башһырт тауҙары | Йәншишмә\nНаписал в 1 февраля 2018, 21:32\n– Күптән был тирәлә булмағанмын икән. Ҡайһылай матур! – Вәсилә инәйем Башһырт тауҙарына һоҡланып баҡты.\n– Их, инәй! Аңлайһыңмы, был тауҙарға бөтә булмышым менән бәйле мин! Бөркөт булып һауаларҙа осҡом, ел булып ошо иркенлекте күргем килә. Күпме ҡараһам да, хозур Башһыртҡа һөйөүем дә кәмемәҫ, һоҡланып та туҡтамам. Ҡанат ҡағып осоп китер ҡоштай талпынам.\n– Эй, хыялыйһың да инде! Шул тиклем дә тәбиғәтте яратыр икән кеше! Булманың ғына түгел, нисә килдең һин бында? Иҫләйһеңме биш йәшеңдә ошо тауға артылғаныңды? Йәйәү йөрөп арып киткәс, Мансур бабайыңдың елкәһенә ултырып тауҙар ҡыҙырғаныңды? – Инәйем көлөмһөрәп ҡуйҙы.\n– Эйе. Ошонда ишеткәндәрем күңелдә яҡты бер хәтирә булып һаҡланған. Әйтерһең дә, һин шул мәлдә тарих китабының биттәрен асҡанһың. Ә мин һөйләгәндәрҙе күңелемә һалып барғанмын. Шул китаптың зарлы биттәрен уҡығандай, берсә күңелем тула, халыҡ йырҙарын ишеткәндәй, үҙем дә оҙон көй һуҙам. Уйҙарымды аҡ ҡағыҙға төшөрһәм, киләсәк быуынға ла ҡалыр, шулаймы?\nТағы… Уйлап ҡараһаң, бында бер генә түгел, меңәрләгән кешенең эҙҙәре, хәтирәләре уйылып ҡалған.\n– Әлбиттә, ҡыҙым! Һин беләһеңме был тауҙар ниңә улай үҙенсәлекле икәнен? – Вәсилә инәйем уҡыусының өйгә эшен тикшергән уҡытыусылай, ныҡ итеп ҡарап алды.\n– Юҡсы. – Мин дә тылсым көткәндәй әҙерләндем.\n– Ғалимдар фаразлауынса, Ҡыраҡа һырттары Урал тауҙарында плиталарҙың тектоник шылыу ваҡытында барлыҡҡа килгән. – Инәйем ҡатмарлы итеп һөйләй.\n– Ә ябай тел менән әйткәндә…\n– Был тауҙар әйләнеп ятҡан. Ҡыраҡа «ҡырҡ арҡа» һүҙенән килеп сыҡҡан. Тап ошо һырттарҙа урынлашҡан тауҙар Башһырт исемен алған, йәғни баш һырттар. Ә баш һырт ике тауҙың үркәсле урыны була. Был урындар тураһында мәғлүмәт Иван Иванович Лепёхин менән Пётр Иванович Рычковтың яҙмаларында сағыла.\nВәсилә инәйем Башҡорт Дәүләт ҡурсаулығы сиген үткән ерҙә төҙөлгән «Башһырт шарьяжы» тип яҙылған стела янында туҡтай һәм һөйләүен дауам итә:\n– Был тирәлә хәҙер ҡурсаулыҡтың тарихи-геологик экоһуҡмағы һалынған. Ә IX быуатта сәйәхәтсе-географ Әл-Бируни нәҡ ошо урындарҙы етенсе климаттың сиге тип билдәләп китә.\n– Әл-Бируни Башһырт тауҙарында булған, тимәксеһеңме?\n– Әл-Бируни һәм Мәхмүд Гардизи ошо яҡтарҙа сәйәхәттә булып, Башһырт тауҙарына башлап исем ҡушалар. Шул көндәрҙән йәки IX быуаттан башлап был урындар Башһырт тауҙары тип йөрөтөлә башлай.\nИнәйем менән сәйәхәтебеҙҙе дауам итәбеҙ.\nҠәҙриә ҠАСИМОВА, IX синыф уҡыусыһы.\n« Илһамлы ижады ҡанатландыра\nҠыҙыҡлы дәрес »


Яман атҡа менгәнсе, йәйәү йөрө талғансы, Яман ҡатын алғансы, буйҙаҡ йөрө ҡанғансы » "Йәшлек" гәзите\nГазета "Йәшлек" » Махсус бит » Тормош юлдары ҡатмарлы » Яман атҡа менгәнсе, йәйәү йөрө талғансы, Яман ҡатын алғансы, буйҙаҡ йөрө ҡанғансы\nЯман атҡа менгәнсе, йәйәү йөрө талғансы, Яман ҡатын алғансы, буйҙаҡ йөрө ҡанғансы\nБассейнға килеү менән гардероб янындағы тәпәш эскәмйәлә тумһайып ултырған ҡыҙ күҙгә ташланды. Кескәй ҡулдарын түшенә балаларса ҡаушырып, ирендәрен турһайтып, етен ҡаштарын емереп, иҙәнгә төбәлгән 4 – 5 йәштәр тирәһендәге бала ҡаршыһына сүкәйгән ир иңбашына спорт сумкаһын аҫҡайны, ҡулына пакет услап тотҡан. Күмәкләп тауышланып килеп ингәс, ир беҙгә йәһәт кенә ҡараш ташланы ла, турайып баҫты:\n– Әйҙә инде, ҡыҙым, таусыҡтан шыуырға барырбыҙ, – ҡыҙыҡайҙың арҡаһынан һөйөргә иткәйне, нәзәкәтле зат ҡаты ғына итеп итек үксәләрен бейетте лә, өҙә һуҡты:\n– Юҡ! Минең һыу төшкөм килә!\n– Йөҙөп туйманығыҙмы әллә? – холҡон күрһәтеп көйәҙләнгән ҡыҙ һәм малайҙарҙы бында йыш осратырға тура килә, шуға ла артыҡ аптырамай ғына һүҙ ҡуштым. Ир кеше, аҡланғандай йылмайып, ҡулдарын йәйҙе:\n– Ҡайҙан... Инә алманыҡ. Күптән, бассейнға килтерәм, тип вәғәҙә иткәйнем, бөгөн килһәк, ҡыҙҙың бер үҙен ҡатын-ҡыҙҙар кейенеп-сисенеү бүлмәһенә индерә алмайбыҙ, тиҙәр. Администратор төшкө ялға киткән, бер сәғәттән генә килә, ә контролер, кеше балаһы өсөн яуаплылыҡты үҙ өҫтөмә ала алмайым, тип ҡыҙымды сайындырып кейендерешеүҙән баш тартты.\nИренен бәлшәйтеүҙән туҡтаған бала күҙҙәрен иҙәндән алмаһа ла, беҙҙең һөйләшеүгә ҡолаҡ һалғандай тойолдо.\n– Ҡыҙығыҙҙы ышанып тапшырһағыҙ, мин индерәйем, – тигәйнем, ирҙең йөҙө яҡтырҙы:\n– Ҡыйын булмаһа инде!\n– Һис бер ҡыйынлығы юҡ, – ҡыҙға усымды һондом, – әйҙә, өҫ кейемеңде атайыңа сисеп бир ҙә, киттек бассейнға.\nҠыҙсыҡ эскәмйәнән күтәрелһә лә, ышанырғамы-юҡмы был бәхеткә, тигәндәй, шикләнеп, бер миңә, ят кешегә, бер атаһына күҙ йөрөтөп, сисенергә, миңә ҡулын бирергә ашыҡмай тора бирҙе. Атаһы, ҡыҙҙың курткаһын сискәс, уны минең яҡҡа ипләп кенә этәрҙе:\n– Бар, бар, ҡурҡма. Мин хәҙер кейемдәрҙе гардеробҡа ғына тапшырайым да...\nҠыҙыҡайҙы етәкләп алдым. Китә биргәйнек, атаһы бер һикереүҙә беҙҙе ҡыуып етте:\n– Әйберҙәрен бирергә онота яҙғанмын, – пакетты миңә тотторҙо ла, уңайһыҙланды, – мин шулай хәтерһеҙ ул, шампунын да алырға иҫтән сыҡҡан.\n– Үҙемдекен бирермен, – тип тынысландырҙым ирҙе. Рәхмәтле йылмайҙы. Бала артына ҡарай-ҡарай коридор буйлап атлағанда, атаһы уға ҡул болғап тороп ҡалды. Биш йылға айырылышалармы ни!\n– Хәҙер етеҙ генә сисенеп йыуынабыҙ ҙа, купальниктарҙы кейеп, бассейнға сығабыҙ. Беҙ сығыуға атайың унда буласаҡ! – ятһынған баланы хәбәр менән албырғатып, кейенеп-сисенеү бүлмәһендә, душта тиҙерәк ҡыймылдарға тырыштым, уны һис тә зарыҡтырғым килмәне. – Купальнигың ҡалай матур! Тәпешкәләрең дә йәтеш кенә, ҡурсаҡтыҡы кеүек! Үҙең бигерәк шәп, үҙ аллы икәнһең!\nЯй ғына мыштырлаһа ла, йәшенә ташлама яһап, һалпы яғына һалам ҡыҫтырҙым. Минең тел телгә йоҡманы, ә ул ләм-мим өндәшмәне, “эйе” йә “юҡ” тигәнде баш һелкеүе менән генә аңғартты. Әш-көш килеп, ниһайәт, иркен, яҡты, геүләп торған бассейн залына сыҡтыҡ. Аҡ һәм зәңгәр төҫтәр хакимлыҡ иткән бассейн залына етәкләшеп аяҡ баҫыуыбыҙ булды, ҡыҙсыҡ ҡурҡыу ҡатыш һоҡланыуҙан шып туҡтаны ла ҡуйҙы. Һаҡ ҡына бер-ике аҙым эшләгәс иһә атаһын күреп ҡалды ла, ҡулын усымдан һыпыра тартып, алға ынтылды:\n– Бында йүгерергә ярамай! – тип саҡ үҙен тотоп өлгөрҙөм. Ул арала атаһы ла килеп етте, ҡыҙын күтәреп алды, миңә һораулы ҡараны:\n– Юҡсы! – ҡыҙҙың тәпешкәһенә шаяртып сирттем, – бындай сынъяһау тәпешкә кейгән ҡыҙҙар ҡаңғыртҡыс буламы ни? Пока! Аҙаҡ мин һине алып сығырмын.\nБеҙ улдарым менән өлкәндәр бассейнына сумдыҡ, улар бәләкәстәргә тәғәйенләнгән һай бассейнға йүнәлде. Балалар менән ярышып, уҙышмаҡтан тегеләй-былай йөҙгәндән һуң бассейндың бортына йәбешеп тынды рәтләргә самалағанда ҡыҙҙың атаһы янға килеп сүкәйҙе:\n– Һыу һыуыҡмы?\n– Ғәҙәттәгесә кеүек, – тим. – Нишләп ҡыҙығыҙҙы яңғыҙ ҡалдырҙығыҙ?\n– Мин бер минутҡа ғына, ул әле башҡа балалар менән уйнай.\n– Әйткәндәй, нишләп ҡатынығыҙҙы эйәртмәнегеҙ? Ҡыҙ баланы бассейнға әсәһе йөрөтһә, уңайлыраҡ бит.\n– Эй-й, – ҡулын һелтәгән ир бәләкәй бассейн яғына яртылаш боролоп, ҡыҙын ҡарашы менән эҙләп тапты ла, тынысланды, – һөйләһәң – һүҙ... Бына һеҙ нисек уйлайһығыҙ, “иртә уңмаған кис уңмаҫ, кис уңмаған һис уңмаҫ” тиеүҙәре хаҡмы икән әллә? Кешенең бәхете бер булмаһа, шулай уҡ булмаймы икән?\nБассейнға ял итергә килеп, ярым шәрә килеш, етмәһә, былай ҙа түңәрәк йөҙөмдө йомро батмустай, танауымды елле картуфтай итеп күрһәткән тығыҙ резина баш кейемендә шундай етди фәлсәфә ҡорорға әҙер инемме ни мин? Әлбиттә, юҡ. “Тартай теленән таба: тормош иптәше тураһында һорарға телем ҡысый инеме? Хәҙер хәрәкәтһеҙлектән өшөп тор инде һалҡын һыуҙа!” – эстән генә башымды йоҙроҡ менән тызып, иргә йылмайҙым:\n– Ошоғаса бер кем дә бассейнда ундай һорау менән башын ҡатырмағандыр ул. Шулай ҙа, беренсенән, мәҡәлдең мәғәнәһен бәхет-бәхетһеҙлек менән бәйләмәй, уның минең ише ялҡауҙарға ҡағылышлы икәненә инаныуымды әйтә алам.\n– Нисек инде? – ир, ҡыҙыҡһыныуын йәшермәй, бассейндың бортына йәтешләп ултырып уҡ алды.\n– “Иртә торған – уңған” булғас, тимәк, “иртә уңмаған” иртә тормаған тигәнде аңлата. Төшкәсә йоҡлап ятҡан әҙәмдең ҡасан уңғаны бар? – минең һүҙҙәргә икәүләп көлдөк.\n– Ә, икенсенән?\n– Икенсенән, бәхетле булырғамы уға әллә юҡмы – быны һәр кем үҙе хәл итә.\n– Ә, әйтәйек, ҡатының эскесе булһа, нисек бәхетле булырға?\n– Белмәйем, уны психологтарҙан һорағыҙ. Минме кәңәш бирерлек кеше? Үҙемдең аҡылым үҙемә етһә лә бик шөкөр...\n– Ә шулай ҙа?\n– Алкоголизм – ысын сир ул. Ә сирҙе дауалайҙар, – сыр-сыу килеп уйнаған бәләкәстәр яғына ымланым, – ошо бала хаҡына ғаиләне һаҡларға, ҡатынығыҙҙы һаҙлыҡтан ҡотҡарырға кәрәктер.\n– Ә ул ҡотолорға теләмәһә?\n– Белгестәргә, шул уҡ психологтарға ярҙам һорап мөрәжәғәт итергә, – резина “мәсхәрә”не ҡолаҡтарымаса тартҡыслап, күҙлекте маңлайҙан күҙгә төшөрҙөм. – Ғәфү итегеҙ, әммә мин тик тороп өшөнөм.\nИр борттан торҙо:\n– Һеҙ мине ғәфү итегеҙ, башығыҙҙы ҡатырам, – бәләкәй бассейн яғына күҙ атты, – кисә ҡыҙым, атай, әйҙә, әсәйҙе алмаштырайыҡ, тине.\nУны ниңә миңә әйтә инде? Һыуҙан, йөҙөүҙән, балаларым менән уҙышыуҙан алған рәхәтлек тойғоһо томандай таралды. Кемдеңдер эргәңдә уттарҙа яныуын белә-күрә, артабан ниндәй йөрәк менән ләззәт алаһың. Бер генә йөҙөп әйләндем дә, улдарымды, сыҡтым, тип иҫкәртеп, ир янына үҙем барҙым.\n– Ә ниңә ҡыҙығыҙ улай тине? Ҡатынығыҙға ҡаршы үҙегеҙ ҡотортмайһығыҙҙыр ул? – уратып-суратып тормай, өҙөлгән әңгәмәне шул килеш дауам иттем.\n– Мин шулай йүнһеҙ кешегә оҡшағанмынмы?! – тауышында үпкә ноталары. – Белгегеҙ килһә, ғаиләм өсөн өҙөлөп торам, ҡыҙым менән ҡатынымды ҡарар өсөн ат урынына егелеп эшләйем мин. Нулдән башлап донъяны ҡорҙом. Тағы кемдең утыҙ йәшендә үҙ эше, өс бүлмәле фатиры, иномаркаһы бар? Ата-әсә ярҙамы менән түгел, хәләл көсө менән тапҡан? Ундайҙар һирәк. Ә мин булдырҙым. Сөнки бәләкәй сағымда аслыҡты ла, яланғаслыҡты ла татығас, балаларыма ундай әсе тормоштоң елен тейҙермәйәсәкмен, тип үҙ-үҙемә һүҙ бирҙем дә, һүҙемде тоттом.\n– Кеше көлдөрмәгеҙ! Йәшегеҙгә ҡарағанда, совет осоронда йәшәгәнһегеҙ, ә ул заманда кемдең ас йөрөгәне бар?\n– Минең! – йәш ир ҡыҙҙы. – Аҙналар буйы икмәк ашамағаным булды, ит тураһында әйтеп тә тормайым.\n– Атай-әсәйегеҙ эт ялҡауҙары инеме әллә? – барыбер ышанмайым, алдайҙыр һымаҡ.\n– Атайым алкоголик ине, ә әсәйем – инвалид, – әңгәмәсем нисек тиҙ ҡыҙһа, шулай уҡ йәһәт һүрелде, тауышы шым ғына сыҡты, – мин тыуғанда ул да эскегә әүәҫләнгәйне. Икәүләп эстеләр. Туғыҙ йәшемдә тәүге тапҡыр ауыл көтөүен көтөргә эшкә сыҡтым.\n– Көтөүсе булыпмы? – ышанмай, уға секерәйеп бағам. – Кем туғыҙ йәшлек балаға ауыл көтөүен ышанып тапшырһын?\n– Көтөүсе ярҙамсыһы булып. Еҙнәм мине эшкә алды.\n– Тимәк, апайың булған. Ул ни эшләп һине ас йөрөтөп ҡуйҙы һуң? – миңә ирек кенә бир, кешене һорауҙар менән тамам биҙрәтәм ул.\n– Уның үҙенең биш бала, еҙнә лә һараныраҡ, тар күңеллерәк ине. Көтөү көткәндә йәлләмәне, мал артынан йүгертте лә йүгертте. Аҡсанан да аҙ өлөш сығарҙы. Мәктәпкә салбар менән күлдәккә саҡ етерлек. Уҡыу кәрәк-ярағын, кроссовкаларҙы апай унан йәшереп кенә алып бирә торғайны. Уйлап ултырам да ҡайһы саҡ, еҙнә мине ҡалай һөйһөнмәгән, тип ҡуям: апайымдар бит күрше ауылда йәшәне, йәй буйы көтөү көттөрөп, үҙеңдә йәшәткәс, ҡышҡылыҡҡа ла йәшәргә ҡалдыр ҙа ҡуй, биш бала араһына берәү нисек тә һыйыр инем. Ә ул мине августың 31-е, кисен, көтөүҙе алып ҡайтҡас ҡына, ауылыма ҡайтарып ебәрә. Апайым миңә артыҡ нәмә һалып ҡуймаһын тип, беҙҙән күҙ ҙә яҙлыҡтырмай. Ирен алдап, әүрәтеп, юхалап, апайым саҡ-соҡ тоҡсайыма кәрәк-яраҡты тығып өлгөрә. Минән бер йәшкә бәләкәсерәк өлкән улдарының велосипеды бар, минең күҙ шуға ҡыҙыға, елдереп ҡайтырға ине шунда, тип хыялланам. Ләкин еҙнәм бер тапҡыр ҙа, йәйәү интекмә, велосипедҡа атланып ҡайт, тимәне... Ауылдар араһы ике генә саҡрым, әммә бәләкәй саҡта ул ара ла һыу буйындай оҙон күренә ине. Ун йыл буйына йәйҙәрен көтөү көтөп, ун һигеҙ йәштә армияға хеҙмәт итергә киттем. Бармаҫҡа ла була ине, әсәйем ғәрип булғас, ҡалдырырҙар ине, әммә мин үҙем ғәрлектән армияға ҡасып тигәндәй киттем.\n– Ниндәй ғәрлектән? – һуйлайып баҫып тороуҙы килештермәй, ултырғыстарға ымланым. – Әйҙәгеҙ, ултырайыҡ.\nУл ҡаршылашмай ултырҙы ла, һүҙен артабан ялғаны:\n– Бәләкәйерәк саҡта, көтөү көтөп ҡайтҡас та, урамдыҡылар менән уйнарға сығам. Ҡараңғы төшкәнсе ҡыуышмаҡ, йәшенмәк уйнайбыҙ, – ир, нимәнелер иҫләп, йылмайҙы. – Үҫә килә, уйындар ҙа өлкәнәйҙе, серлерәккә әйләнде. Бер ваҡыт “свиданка” уйнай башланыҡ. Уйнағанығыҙ бармы?\n– Юҡ, – тим. Ул, ҡыҙын да онотоп, ихласлап аңлатырға керешә:\n– Бер яҡҡа – ҡыҙҙар, икенсе яҡҡа беҙ, егеттәр, торабыҙ ҙа, шешә әйләндерәбеҙ. Шешәнең остары кемгә ҡарап туҡтай, шулар бураның аръяғына икәү бергә барып, бер аҙ баҫып торорға тейеш. Әллә ни ҙә түгел: берәй ҡыҙ менән тура килһәң, икәүең бураның ике яғынан айырым барып, урта тирәлә бер-береңдән алыҫтараҡ тораһың да, кире киләһең. Егеттәр менән хихылдашҡан булып, мәрәкәләшеп, бөйөргә төртөшәбеҙ, йәнәһе лә, булдырҙыҡ... Апайымдарҙың күршеһендә өс ҡыҙ үҫә ине, уртансыһы, Йәмилә*, минең йәштәш. Бер кисте шешә Йәмилә менән мине “һайланы”. Ғәҙәт буйынса, бура артына икебеҙ ике яҡтан барып, мин – бер мөйөштә, ул икенсеһендә туҡтаныҡ. Шул уҡ мәлдә ул шым ғына, ой, тине. Ишетһәм дә өндәшмәй тора бирәм. Йәмилә үпкәләгән тауыш менән ҡысҡырыбыраҡ, ой-ой-ой, аяғым, аяғым, тип һыҡтағандай иткәс, нимә булды, тип янына һәлмәк кенә атлап килдем. Йәмилә балтырын ыуып, кесерткәндән сағылдым, тип иламһыраны. Бөтә ул, ышҡыма, тим. Бөтмәй, тип еңмешләнә: “Бына ҡара, нисек тире күберсеп килеп сыҡты!”. Ҡулымды алды ла, аяғын һыйпатты! Икебеҙ ҙә эйелгәйнек, тыны битемә бәрелде. Баш әйләнеп, саҡ йығылып китмәнем, малай. Бура артынан иптәштәр янына уҡтай атылып килеп сыҡтым, әйтерһең дә, мине Йәмилә баҫтыра. Ә ул юрый һылтыҡлап килде лә, мин кесерткәндән сағылдым, әйҙә, күрше, ҡайттыҡ, тип, мине ҡултыҡлап алды. Ни тере, ни үле киләм янында. Сатанлаған булып, ул миңә аҙым һайын нығыраҡ һыйына. Беләгем ҡыҙҙың тығыҙ тәненә ышҡылған һайын беште. Шуғаса ҡыҙҙарҙы ике ятып бер төшөмә индергәнем юҡ ине (ҡыҙҙар ҡайғыһымы йәшәргә тырышып ятҡаныңда?), ә Йәмилә мине күптән оҡшатып йөрөгән, имеш. Ҡапҡалары төбөндә шул серен миңә асты ла, йүгереп инеп китте. Уйға һалды ҡыҙый...\n– Атай! Атай! Миңә тупты бәр! – ҡыҙы сырылдап уны бүлдерҙе. Ир тороп, ситкә осҡан тупты кире бассейнға елгәрҙе лә, ҡабаттан ултырҙы:\n– Йөрөп киттек, ҡыҫҡаһы. Дүрт йыл дуҫлаштыҡ. Тәүге ҡосаҡлашыу, тәүге үбешеү, тәүге бүләктәр – барыһы ла Йәмилә менән бәйле. Көҙгө ямғырҙарға, ҡышҡы сатнама һыуыҡтарға, яҙғы батҡаҡҡа ҡарамай уның менән күрешергә бара торғайным. Йәмилә күрекһеҙ тормошомдо йәмләне. Алсаҡ, илгәҙәк ҡыҙ менән бергә булған минуттар – ғүмеремдең иң татлы мәле. Беҙҙең менән бер ваҡыттараҡ дуҫлаша башлаған башҡа парҙар асыуланышып, үпкәләшеп ташлашып бөттө, ә беҙ татыу йөрөнөк. Апайым уға “килен” тип өндәшһә, китә Йәмилә балҡып! Бер көндө көтөүҙә еҙнәмә, әллә өйләнергә инде, тип һүҙ башланым. Ул, үҙең ҡара, тип бурылданы. Бер ҙә, юҡ, тип өҙә һуҡманы бит, тип һөйөндөм. Апайым менән еҙнәмде Йәмиләнең ата-әсәһенә һөйләшергә ебәрергә ниәт ҡора торғас, бер аҙҙан ысынлап өйләнергә йыйындым. Уйҙарымды Йәмилә менән бүлештем. Риза ине. Иртән әсәйемә әйтермен, тине. Икенсе көндө таң менән күршеләрҙә янъял ҡупты. Еҙнәм менән көтөүгә йыйынып урамға сыҡҡайныҡ, Йәмиләнең әсәһе күҙенән уттар сәсеп, ялбырап, сәсрәп юлыбыҙҙы ҡыйҙы: “Һин, – тип һуҡ бармағы менән минең түшкә төртөп ебәрҙе, – алкаш балаһы, нимә уйлайһың, әллә Йәмиләне һиңә тоттороп ҡуйырҙар, тиһеңме?! Эскеселәрҙең эт б...на ҡатҡан өйөнә гөлдәй ҡыҙымды килен итеп төшөрөргә ризалыҡ бирерҙәр тинеңме? Бына һиңә – Йәмилә!” Елле ҡуҡышты танауыма терәне. Йәмиләләр яғына ҡарарға көсөм етмәне. Ғәрлектән ер тишегенә инеп китерҙәй баҫып торҙом-торҙом да, һис бер ни күрмәй, ишетмәй алға атланым. Көтөү көтөргә барманым. Ауылыма ҡайтып, кейемде алмаштырҙым да, юл ыңғайы машинаға ултырып, район үҙәгенә хәрби комиссариатҡа йүнәлдем. Мине бөгөн үк армияға алығыҙ, тип тура хәрби комиссарға индем. Ул минең менән ярты сәғәттәй һөйләшеп ултырҙы. Бер аҙнанан мине армияға алып киттеләр. Атай-әсәйгә юлға сығыр алдынан ғына әйттем. Эсеп байрам итергә сәбәп булмаһын, тинем үҙемсә.\n– Шундай алама тормошта йәшәргә мәжбүр иткән, һөйгәнең менән ҡауышырға форсат ҡалдырмаған атай-әсәйегеҙгә рәнйенегеҙме? – шаҡ ҡатып ултырып, саҡ телгә килдем.\n– Юҡсы! Ни эшләп мин уларға рәнйейем, ти? Киреһенсә, рәхмәтлемен. Улар миңә ғүмер бүләк иткән. Уларҙың йәшәү рәүешенән биҙгәнгә күрә, бөтөнләй эсмәйем дә, тартмайым да. Холҡом да сыныҡҡан. Ҡайһы бер ауылдаш егеттәргә ҡарайым да, хайран ҡалам: һәйбәт ғаиләлә үҫкән балалар бит улар, ә ни һөнәрҙәре юҡ, ни эшләргә рәттәре самалы. Миңә эш һорап киләләр, әммә уларҙы алмайым. Сөнки миңә ышаныслы кешеләр кәрәк. Йылдар буйы миндә эшләрлек ир-егеттәр.\n– Ниндәй өлкәлә эшләйһегеҙ һуң?\n– Төҙөлөштә. Армиянан һуң өйгә ҡайтмай, хеҙмәттәш егеткә эйәреп, уның тыуған ҡалаһы Чебоксарға барҙым да, шунда эшкә урынлашып, ситтән тороп төҙөлөш факультетына уҡырға индем. Ныҡыш бит ул мин. Тәүге йыл белем етеңкерәмәгәс, үтә ауыр булды, әммә барыбер теләгәнемә ирештем.\n– Ә Йәмилә? Ул тиклем ныҡыш булғас, әллә Йәмиләгә өйләнеп, ул эскегә мауыҡтымы?\n– Әсәһе миңә ҡуҡыш күрһәткәндән алып, армияға киткәнсе ҡасып-боҫоп Йәмиләне ҡарауылланым, тик тап итә алманым. Ҡайҙалыр алыҫҡа ҡунаҡҡа ебәргәндәрен һуңынан ишеттем. Апайыма, Йәмиләне күрһәң, зинһар, адресымды бир, тип үтендем, ныҡ хат көттөм. Яҙманы. Бәлки, әсәһенән ҡурҡып яҙмағандыр. Былай арыу ғына һымаҡ ине лә ул әсәһе. Минең менән дә яҡшы ғына һөйләшә торғайны. Шуға ла уның мине, ата-әсәмде кәмһетеп әрләүе минең өсөн көтөлмәгән хәл булды. Ни эшләп шулайтҡанын һаманғаса аңламайым.\n– Мин дә ҡыҙымды эскән кешеләрҙең балаһына кейәүгә бирмәҫ инем, – тим, – үкенескә күрә, алма ағасынан алыҫ төшмәй. Алкоголиктарҙың балалары ла, ғәҙәттә, ата-әсә юлын ҡыуа. Йәмиләнең дә әсәһе балаһын бәләнән ҡурсаларға маташҡан.\n– Ләкин шулай кешенең йөҙөн бөтә мир алдында йыртып түгел дә инде...\n– Эйе, быныһы артыҡ булған, – көрһөндөм. – Ҡайһы бер ҡатындарҙың асыуҙан аңы томалана ла, ауыҙы ни әйткәнен ҡолағы ишетмәй. Бәлки, һуңынан үҙе лә үкенгәндер, оҙон телен ҡырҡырҙай булғандыр.\n– Әллә инде... Мине мәңге һөйөргә вәғәҙә иткән ҡыҙы, Йәмилә, ун туғыҙ йәшендә кейәүгә сығып, гөрләтеп донъя көтөп йәшәп ята.\n– Һеҙҙең балалыҡ мөхәббәте тойғолар мәктәбе генә булған, шуны аңлайһығыҙҙыр? Шуға Йәмиләнең, өлкәнәйгәс, икенсе кешегә ғашиҡ булыуында бер криминал да юҡ.\n– Һеҙ уҡытыусымы әллә? – бассейндан сыҡҡан ҡыҙын ҡосағына алған ир миңә көлөмһөрәп ҡараны.\n– Юҡ, – тинем.\n– Һеҙ – тәрбиәсе! – ир үҙенең зирәклегенә ҡыуанды. – Әйтәм, ҡыҙым менән тиҙ генә уртаҡ тел таптығыҙ.\nЯуапламай, көлдөм дә ҡуйҙым. Сығырға ваҡыт еткәйне. Өшөгән, әммә бәхетле ҡыҙсыҡ менән етәкләшеп, душта сайындыҡ та, саунаға индек. Эләүкәгә урынлашыу менән ҡыҙыҡай бер тында:\n– Мин тағы ла киләм! – тине.\n– Әлбиттә, кил! Тик әсәйеңде лә алып кил, матур ҡыҙыҡай, йәме.\n– Ярай, – тип шатланып башын һелкетте бала. – Ул кисә мине балалар баҡсаһына иртәлеккә алып барырға онотоп, көнө буйы йоҡлап тик ятты. Атайым эштән ҡайтҡас, ирештеләр ҙә, атайым икмәккә сығып киткәс, әсәйем уның вис-вис кенә күлдәк-салбарҙарын ҡайсы менән ҡырҡып иҙәнгә ырғытты. Ә беҙ Кузя менән карауат аҫтында йәшеренеп яттыҡ.\n– Кузя кем әле ул?\nКузяны ла белмәйһеңме ни, тигәндәй, бала миңә күҙҙәрен шарҙай итеп ҡараны:\n– Минең ҡуяным да һуң!\n– Йорт ҡуянымы?\n– Әллә-ә, – ул аптыраны, иңбаштарын йыйырҙы. – Мин Кузяны балалар баҡсаһына ла йөрөтәм. Әсәйем мине килеп алырға онотһа, беҙ атайымды уның менән бергә көтәбеҙ. Кузя ҡайһы ваҡыт көтөп ялҡа ла, илай.\n– Иламаһын, – тамаҡҡа төйөр тығылды. Ҡыҙҙың шапочкаһын сисеп, сәстәрен туҙғыттым. – Кузя бер үҙе түгел бит, һин бар. Исемең кем һинең?\n– Йәмилә? Исемең дә, үҙең дә бик матур! Йәмиләкәй, Кузяға әйт, мин бар бит, илама, тип.\n– Ярай, – аңғармай ҙа ҡалдым, кескәй Йәмилә усымды ике ҡуллап эләктерҙе лә, бармаҡтарымдан үпте лә алды, һәм күҙҙәремә ҡарап, киң йылмайҙы. Наҙлы балаҡайҙы сәстәренән үбеп, тупылдатып һөйөп, сәсен фен менән киптереп, кейендерешеп, атаһына сығарып тотторҙом:\n– Ҡыҙығыҙ Йәмилә генә түгел, ә тотош хазина! Бәхетле булығыҙ!\n– Тырышырбыҙ, – тине атай кеше. – Шулай бит, ҡыҙым?\nКескәй Йәмиләнең маңлай сәсе өлпөлдәне.\n– Алма ағасынан алыҫ төшмәй, тигәйнегеҙ, һеҙ хаҡлы бит ул, – әйтер һүҙен әйтеп бөтөргә ашыҡты йәш ир. – Буй етмәгәнгә башҡа үрелмәм, үҙ тиңем, ишем, тип, минең кеүек үк проблемалы ғаиләлә үҫкән ҡыҙға өйләнгәйнем. Ләкин ул ата-әсәһенең яман ҡылығынан фәһем алмаған булып сыҡты.\n– Үкенес... – тағы өҫтәп ни әйтәһең? – Кеше яҡшылыҡ менән яманлыҡты айырмай икән, аң уға нимәгә бирелгәндер, аңламайым.\nЙөрәгемдә урын алған кескәй Йәмиләне ҡыҫып-ҡыҫып ҡосаҡлағас:\n– Быныһы – һиңә, ә быныһы – Кузяға, – тип ике битенән алмаш-тилмәш үбеп, шәп-шәп атлап ҡайтып киттек. Ул атаһы менән гардероб янындағы эскәмйәлә аяҡ кейемен кейеп ултырып ҡалды. Бер ҙә ҡайтырға ашыҡмайҙар ине.\nСығыу ваҡыты 14-02-2017, 17:16 | Ҡаранылар: 1821


Рәсәй Президенты вазифаһына 8 кандидат дәғүә итә - Bash.News\nРәсәй Президенты вазифаһына 8 кандидат дәғүә итә https://bash.news/news/37107_rsj_prezidenty_vazifayna_8_kandidat_d_it\n18 мар 2018, 18:30\n«Үҫеш партияһынан» Рәсәй Президентына кандидат Борис Титов гражданлыҡ бурысын Краснодар крайының Абрау-Дюрсо участкаһында үтәне. Һайлауға ул ғаиләһе менән килде. Борис Юрьевич үҙе иң тәүҙә тауыш биреп, ғаилә ағзаларының бюллетень тултырғанын көткән. Бюллетендәрҙе урнаға төшөрөү хоҡуғын Титов командаһы йәш быуынға биргән.\nРәсәй Президентына кандидат, дәүләтебеҙҙең ғәмәлдәге башлығы Владимир Путин гражданлыҡ бурысын Мәскәүҙең Косыгин урамында, Рәсәй Фәндәр академияһы бинаһында урынлашҡан 2151-се һайлау участкаһында үтәне. Дәүләт башлығы килгән мәлдә халыҡ өсөн һайлау участкаһына инеү сикләнмәгән. Билдәләнеүенсә, был участкала Владимир Путин тәүге тапҡыр ғына тауыш бирмәй. 2012 йылдың 4 мартында үткән Рәсәй Президенты һайлауында ла ил башлығы үҙенең гражданлыҡ бурысын тап ошонда үтәгәйне.\nКоммунистар партияһы һәм халыҡ демократик көстәренән Кандидат Грудинин үҙе етәкселек иткән Ленин исемендәге совхоз биләмәһендәге 1306-сы һайлау участкаһында тауыш бирҙе. Журналистарға әйтеүенсә, Павел Грудинин һайлауға күтәренке кәйефтә килгән.\nЛДПР лидеры Владимир Жириновский ҙа көндөң тәүге яртыһында уҡ тауыш бирҙе. Гражданлыҡ бурысын ул Мәскәүҙең 814-се мәктәбендә урынлашҡан 2714-се һайлау участкаһында үтәне.\n«Яблоко» партияһынан кандидат Григорий Явлинский Мәскәүҙең көнбайышында, Көҙгө булварҙағы мәктәптә урынлашҡан һайлау участкаһында һайланы.\nШулай уҡ Рәсәй коммунистары коммунистик партияһынан ил президенты вазифаһына кандидат Максим Сурайкин да гражданлыҡ бурысын Мәскәүҙә үтәне. 137-се һайлау участкаһында Сурайкин үҙенең әсәһе менән тауыш биргән. Кандидат әйтеүенсә, уның ғаиләһе күп йылдар һайлауға ошо участкаға килә.\n«Рәсәй дөйөм халыҡ союзы» йәмәғәт ойошмаһы сәйәси партияһынан Сергей Бабурин, Владимир Путин кеүек үк, Мәскәүҙең 2151-се һайлау участкаһында тауыш бирҙе. Дәүләт Думаһының элекке спикеры сәйәси кампанияла ғаиләһе менән ҡатнашҡан.\n«Гражданлыҡ инициативаһы» Бөтә Рәсәй сәйәси партияһынан Ксения Собчак буласаҡ президент өсөн кандидаттар араһынан иң һуңғыһы булып һайланы. Гражданлыҡ бурысын үтәү өсөн берҙән-бер ҡатын-ҡыҙ кандидат Мәскәү үҙәгендәге Людвиг ван Бетховен исемендәге музыка мәктәбенә килгән.\nИҫегеҙгә төшөрәбеҙ, Рәсәй төбәктәрендә һайлау участкалары иртәнге сәғәт 8-ҙән киске 8-гә тиклем эшләй.


Дәүләткә эшләһәң, ҡаҙнанан түләрҙәр » Башҡортостан гәзите\nДәүләткә эшләһәң, ҡаҙнанан түләрҙәр\n18-07-2017, 00:50 // Иҡтисад // Баҫып сығарырға\nБыйыл 1 июлдән дәүләт ҡаҙнаһы хеҙмәткәрҙәренә эш хаҡы арттырылды. “HeadHunter” эш эҙләү агентлығы Башҡортостанда был хеҙмәт хаҡының хәҙерге кимәлен, ҡайһы белгестәргә мохтажлыҡ ҙур икәнлеген, бер урынға нисә кеше дәғүә итеүен асыҡланы.\nӘле Башҡортостан буйынса уртаса эш хаҡы 36 мең һум тәшкил итә (“Башҡортостанстат” мәғлүмәттәренән). Мәҙәниәт хеҙмәткәрҙәренә эш биреүселәр 27 мең һум түләргә вәғәҙә итә, йәғни уртаса кимәлдән 25 процентҡа аҙыраҡ. Фән һәм мәғариф тармағында был күрһәткес – 30 мең һум, медицина хеҙмәткәрҙәренеке – 33 мең һум. Дәүләт хеҙмәтенә эшкә саҡырғанда иһә хеҙмәт хаҡы 35 мең һум буласаҡ тип күрһәтәләр.\nҺаулыҡ һаҡлау учреждениеларында иң ҙур эш хаҡын табиптарға, провизорҙарға һәм фармацевтарға вәғәҙә итәләр: уларға айына 30 мең һум түләнә. Урта һәм кесе медперсоналды – 23 мең һум, ә клиник тикшереү лабораторияһы хеҙмәткәрҙәрен айына 15 мең һум ғына көтә.\nФән һәм мәғариф буйынса иң ҙур хеҙмәт хаҡы университет уҡытыусыларына буласаҡ – уларҙы айына 33 мең һум көтә. Уҡытыусыларға айына 30 мең һум түләнәсәк, ғилми хеҙмәткәрҙәргә 26 мең һум, балалар баҡсаһы тәрбиәсеһенә – 24 мең һум.\nМәҙәниәт өлкәһендә коллектив етәксеһе һәм администратор – 32 мең һумға, актерҙар, йырсылар, музыканттар һәм бейеүселәр – айына уртаса 19 мең һумға, китапханасылар һәм музей хеҙмәткәрҙәре 18-әр мең һумға иҫәп тота ала.\nҠаҙнанан финансланған ойошмаларҙа кадрҙарға ихтыяж тураһында һөйләгәндә, иң тәүҙә медицина тармағы иғтибарға лайыҡ: бер буш урынға 2,9 ғына кандидатура тура килә. Фән һәм мәғарифтағы был күрһәткес – 4,7, сәнғәт һәм мәҙәниәттә 4,9 кеше тәшкил итә. Сағыштырыу өсөн: Башҡортостандың хеҙмәт баҙарында бер урынға һигеҙ кеше дәғүә итә. Иң ҙур конкуренция дәүләт хеҙмәте вазифалары буйынса – бында бер буш урынға 43 кеше урынлашырға теләй.\n“Ни күрһәм дә – Алаш өсөн күргәнем, Миңә бәхет – халҡым өсөн үлгәнем!”\nОшо фекер менән йәшәгән ҡаҙаҡ шағиры Мағжан\nКАФЕ АСЫУ ӨСӨН... Прагала уҡыу мотлаҡ түгел, әммә мөһим!\nИшембай ҡалаһында туҡланыу урындары етерлек.


Башҡортостан — яңы еңел автомобиль һатыу буйынса алдынғы төбәктәр иҫәбендә // Иҡтисад | новости башинформ.рф\n12:39, 16 августа 2018 Иҡтисад\nҘур төбәк баҙары ла шундай уҡ динамика күрһәтте — Мәскәү: плюс 15%, ярты йылда 112 мең автомобиль һатылған. Мәскәү өлкәһендәге автобаҙар 15,4% артҡан — 61,6 меңгә тиклем. Тәүге өс лидер иҫәбендә Санкт-Петербург — плюс 13,4%, 51,6 мең яңы машина. Ошо өс төбәк Рәсәй баҙарының өстән бер өлөшөн тиерлек формалаштыра, тип билдәләй аналитиктар.\nБаш ҡала булмаған субъекттар араһында Татарстан һәм Башҡортостан алда бара. Күршеләребеҙҙә ярты йылда 33,4 мең яңы автомобиль һатылған — был уҙған йылдың ғинуар-июнь айҙарына ҡарағанда 5,9% күберәк.


Балыҡ ашау файҙалы,тиҙәр.Был ысынлап шулай.\nБалыҡта, бигерәк тә уның майһыҙ төрҙәрендә, аҡһым, витаминдар, минерал матдәләр күп. Уны ашҡаҙаны аҫты биҙе ауыртҡанда, атеросклероз ваҡытында ҡулланыу ыңғай һөҙөмтә бирә.\nӘ ниндәй бутҡалар айырыуса файҙалы? Һоло, манный, тары, ҡарабойҙай бутҡалары.\nҺөт һәм һөт ризыҡтарының ниндәй файҙаһы бар? Һөт, кефир, эремсек - сәләмәт кешеләргә лә, ауырығандарға ла кәрәкле ризыҡ. Һөт ризыҡтары аҡһымға, витаминдарға, минераль матдәләргә бай. Уларҙа кальций менән фосфор бар.\nӘ шоколадтыҡы файҙаһы нимәлә? Уның составында май һәм углеводтар күп,шулай уҡ витаминдар һәм минераль матдәләр ҙә бар. Ул йонсоған энергияны бик тиҙ тулыландырырға, кәрәк булғанда (спортсыларға, альпинистарға һәм башҡаларға) шаҡтай ҙур физик көс сарыф ителгәндә ҡулланыла. Әммә ғәҙәти шарттарҙа уны саманан тыш күп ҡулланыуҙан һаҡланырға кәрәк. Татлы аҙыҡ балаларҙың һәм өлкәндәрҙең теше боҙолоуға сәбәпсе була.


Теле лә теле!\n29 Декабрь 2017, 11:39\nУра, шапалай киләҠыҙыма 1 йәш тә 9-10 ай самаһы ине. Ул саҡта ул Ҡыш бабайҙы Шапалай тип әйтә торғайны. Ҡыш бабайҙан үҙ ҡулдары менән алған бүләк, тәүге осрашыу унда ҙур ғына тәьҫораттар ҡалдырҙы. Шуға ла теленән Шапалай һүҙе төшмәне. Бер төн йоҡламай аптыратҡас, «Шым, бабай килә»—тип ҡурҡы-тырға уйлағайным, килеп сыҡманы. Бабай һүҙен ишетеү менән «Уррра, шапалай килә»—тип шатлана башлана.\nУра, шапалай килә\nҠыҙыма 1 йәш тә 9-10 ай самаһы ине. Ул саҡта ул Ҡыш бабайҙы Шапалай тип әйтә торғайны. Ҡыш бабайҙан үҙ ҡулдары менән алған бүләк, тәүге осрашыу унда ҙур ғына тәьҫораттар ҡалдырҙы. Шуға ла теленән Шапалай һүҙе төшмәне. Бер төн йоҡламай аптыратҡас, «Шым, бабай килә»—тип ҡурҡы-тырға уйлағайным, килеп сыҡманы. Бабай һүҙен ишетеү менән «Уррра, шапалай килә»—тип шатлана башлана.\nКеше һымаҡ һөйләшә\nҠыҙым үҫеп балалар баҡсаһына йөрөй башлаған мәле. Унда ла Яңы йыл байрамы иртәлеге үтте. Үҙебеҙҙең эштә лә кескәйҙәргә Ҡыш бабай саҡыртып байрам ойошторҙоҡ. Бүләктәр алып ҡыуанып ҡайтһа ла нимәгәлер ҡыҙым ҡәнәғәт түгел ине.\n—Садикта Ҡыш бабай булманы,—тине ул.\n—Нисек? Булды бит.\n—Юҡ, ул Эльвира апай ине,—тине ҡыҙым.\nТимәк, Ҡыш бабай булып кейенгән тәрбиәсеһен таныған.\n—Ә беҙҙең эштә ысын Ҡыш бабай булды, эйеме?\n—Юҡ, һеҙҙеке лә кеше һымаҡ һөйләшә,—тимәһенме!


Аҡмал эпосты өс белә | Всемирный курултай башкир\nГлавное меню Баш\nБашҡарма комитет аппараты\nБашҡарма комитет ағзалары\nБашҡарма комитет комиссиялары\nБР райондары һәм ҡалалары ҡоролтайҙары\nСит илдәрҙәге ҡоролтайҙар\nАҡмал эпосты өс белә\nPosted on 13.02.2019 by Айгуль\tLeave a comment\nСиләбе өлкәһенең төрлө райондарында йәшәгән башҡорт ҡатын-ҡыҙҙары, “Ағинәйҙәр” йәмәғәт ойошмаһына берләшеп, бик әүҙем эшләй: осрашыуҙар, Шәжәрә байрамдары, кисәләр, балалар өсөн байрамдар, “Урал батыр” эпосын һөйләү буйынса конкурстар һәм башҡа милли рухлы саралар даими үткәрелә.\nЙыл башында уҡ Сосновка, Арғаяш, Ҡоншаҡ, Красноармейский райондарынан, Силәбе, Мейәс ҡалаларынан ағинәйҙәр бик матур йыйын ойошторҙо. “Аҡ тирмә” етәксеһе Рабиға Фәрит ҡыҙы Бикбулатова, һәр ваҡыттағыса, был оло сараны уҙғарыу өсөн ғаиләһен, туғандарын ылыҡтырҙы.\nТүккән көс бушҡа китмәне. Ул барыһына ла оҡшаны, артабанғы эшмәкәрлеккә йүнәлеш бирҙе, маҡсаттар ҡуйҙы. Ул хатта башҡарылған эштәргә ғәмәли йомғаҡ һымаҡ та булды, сөнки бында биш-алты йәшлек балаларҙан башлап 70-80 йәшлек өлкәндәргә тиклем туған телдә йырлап, шиғырҙар, “Урал батыр” эпосын яттан һөйләп, халыҡты ҡыуандырҙы.\nАлты йәшлек кенә Аҡмалдың өс телдә эпос һөйләүе ғәжәп күренеш ине. Маяҡ мәктәбендә бөтә балалар ҙа ҡурай уйнай. Был һөнәргә уларҙы ҡоролтай рәйесе Хәбрахман Мансуров өйрәтә. Ҡатыны Ғәҙелниса менән халҡыбыҙ моңон һаҡлауға, йәштәргә тапшырыуға күп көс һалалар. Үҙҙәренең ейәне лә матур итеп ҡурайҙа уйнай. Һары ауылынан Флүрә Йәнйегет ҡыҙы, Бәҙрисафа Рәжәп ҡыҙы халыҡ йырҙары менән сығыш яһаны. Арғаяш районынан Мәрфуға Ҡорманғәлина күҙ яуын алып торған ҡул эштәрен генә тәҡдим итеп ҡалманы, ейәне Моратҡа телгә һөйөү уятыуы менән дә өлгө күрһәтте. Морат “Башҡорт телендә һөйләшәм” тигән йырҙы бик дәртле итеп башҡарҙы. Мәсҡүҙә Сәфәрова ла ейәнсәре менән килгәйне. Ул да Зәйнәб Биишеваның “Башҡорт теле” тигән шиғырын һөйләне. Ә Денис исемле ейәне “Мин — башҡорт балаһы” тип йырлап ҡыуандырҙы. Рабиға Бикбулатова етәкселегендә байтаҡ йылдар эшләп килгән, конкурстарҙа ҡатнашҡан “Толпар” төркөмө балалары Мәрйәм Хәлимова, Денис Хәлимов, Рөстәм Ниғмәтуллин ошо төркөмдә алған әүҙемлеген, башҡорт йырына һөйөүен һаҡлап, Өфөлә Ғәзиз Әлмөхәмәтов исемендәге музыкаль гимназияла уҡыуын дауам итә.\nКүргәҙмәгә ҡуйылған ҡул эштәре йыйынға күркәмлек өҫтәне. Рабиға Бикбулатова башҡорт буҙаһы менән һыйланы. Ә инде ағинәйҙәргә аҡ яулыҡтар ябындырыу үҙенсәлекле йолаға тағы ла күркәмлек өҫтәне.\nCategories: Башҡорт ауылдары, Башҡорт донъяһы\nArchives Select Month June 2019 (3) May 2019 (7) April 2019 (12) March 2019 (11) February 2019 (6) January 2019 (1) December 2018 (1) October 2018 (3) September 2018 (1) June 2018 (1) April 2018 (2) March 2018 (1) February 2018 (3) January 2018 (1) November 2017 (1) October 2017 (1) July 2017 (2) June 2017 (6) May 2017 (9) April 2017 (4) March 2017 (7) January 2017 (5) December 2016 (5) November 2016 (14) October 2016 (11) September 2016 (10) August 2016 (3) July 2016 (5) June 2016 (17) May 2016 (16) April 2016 (17) March 2016 (22) February 2016 (1) March 2015 (1)\n« Сахалинда Башҡорт мәҙәниәте көнө билдәләнә\nМуллайән Халиҡовтың яҡты иҫтәлегенә »\nБашҡортостан Республикаһы Башлығы\nБашҡортостан Республикаһының Дәүләт йыйылышы-Ҡоролтайы\nБашҡортостан Республикаһы хөкүмәт органдарының үҙәк порталы\nБашҡортостан Республикаһының Мәҙәниәт министрылығы\nБашҡортостан Республикаһының Мәғариф министрлығы\nБашҡортостан Республикаһының Йәштәр сәйәсәте һәм спорт министрлығы\nИҡтисад һәм эшҡыуарлыҡ\nБеҙҙең турала яҙалар\nБашҡортостан Республикаһы матбуғаты\nФото һәм видео галерея\nБашҡорт интернет ресурстары\nБашҡортостан Республикаһының Халыҡтар дуҫлығы йорто\nБашҡортостан Республикаһының Архив эштәре буйынса идаралығы\nЙәштәр сәйәсәте һәм спорт\nХалҡыбыҙҙың рухи мираҫы\nБалалар өсөн әҙәбиәт һәм йырҙар\nV Бөтә донъя башҡорттары ҡоролтайы\nБашҡортостанда туризм һәм ял итеү\nБашҡорт теленең электрон фонды


Филиппиндар президенты Родриго Дутерте Америка президенты Барак Обаманы илдең эске эшенә ҡыҫылмаҫҡа саҡырған. «Мин мөстәҡил дәүләт президенты, беҙ инде күптән Американың колонияһы түгел. Минең халыҡтан башҡа хужам юҡ»,- тигән Дутерте. Ошо белдереүҙән һуң Барак Обама ике аралағы осрашыуҙы билдәһеҙ...\nТөркиәгә чартер рейстар ҡайтанан тергеҙелә\nТөркиәгә чартер рейстар ҡайтанан тергеҙелә. "Өфө" халыҡ-ара аэропортынан хәбәр итеүҙәренсә, 22-се сентябрҙән Антальяға самолеттар оса башлай. Пассажирҙарҙы “Эйрбас А 321” һауа судноһы хеҙмәтләндерәсәк. Самолет 220 урынға иҫәпләнгән. Өфөнән Антальяға сама менән 4 сәғәт осорға кәрәк.\nИҫке торлаҡ өсөн яңы йорт\nИҫке торлаҡ өсөн яңы йорт. Авариялы һәм иҫке йортта йәшәгән кешеләрҙе күсереү программаһын ғәмәлгә ашырыу буйынса Өфө Рәсәйҙә алдынғылар иҫәбендә. Был күрһәткестәрҙең ҡалалағы торлаҡ төҙөлөшө менән берҙәм үҫеше лә сер түгел. Емерелеү хәүефе янаған йорттарҙағы фатир хужаларының мәнфәғәттәрен...\nБашҡортостандың Ғәҙәттән тыш хәлдәр идаралығы юлдарҙа томан төшөүе хаҡында иҫкәртә\nБашҡортостандың Ғәҙәттән тыш хәлдәр идаралығы юлдарҙа томан төшөүе хаҡында иҫкәртә. Ведомство билдәләүенсә, бөгөн көндөң аяҙлы-болотло булыуы көтөлә. Республикала урыны менән ямғыр яуасаҡ, айырым райондарҙа йәшен йәшнәйәсәк. Ҡайһы бер райондарҙа иртәле-кисле юлдарға томан төшөүе күҙаллана....\nБөгөн Өфөлә водителдәр арыҫлан балаһын тотҡан. Шаһиттар ҡотҡарыусыларҙы саҡыртҡан. Улар килгәнсе теләгән һәр кем буласаҡ хайуандар батшаһы менән фотоға ла төшкән. Хужаһы табылмаһа йыртҡыс урмансылар паркындағы вольерға урынлаштырыласаҡ.\nҠырғыҙстанда күсмә халыҡтарҙың Бөтә Донъя уйындары үтә. Унда Башҡортостан вәкилдәре лә ҡатнаша. Бындай уйындар тәүге тапҡыр 2014 йылда үтте. Башҡортостан йыйылма командаһы унда ете ауырлыҡ үлсәмендә ҡырғыҙ һәм алты ауырлыҡ үлсәмендә алыш көрәшендә ҡатнашҡайны. Ярыш һөҙөмтәләре буйынса,...\nӨфөлә 6-сы тапҡыр «Һөт иле» фестивале үтте\nӨфөлә 6-сы тапҡыр «Һөт иле» фестивале үтте. Байрамда быйыл да 50 меңгә яҡын кеше ҡатнаштып 10 тоннанан артыҡ һөт эскән. Сәләмәт туҡланыу, һөт ризыҡтарын ҡулланыу мәҙәниәтен тергеҙеү фестивалдең төп маҡсаттарының береһе. Башҡортостан Рәсәйҙең һөт етештереүсе иң эре төбәге. Шулай булғас...\nБашҡортостан халҡына грипҡа ҡаршы прививка яһай башланылар. Быйыл белгестәр 1 миллиондан ашыу кешегә прививка яһарға ниәтләй. Шул иҫәптән 300 мең балаға прививка эшләнәсәк. Өлкәндәр араһында тәү сиратта медицина һәм мәғариф ойошмалары, транспорт өлкәһе, торлаҡ-коммуналь хужалыҡ хеҙмәткәрҙәренә,...\nНефтселәр ҡалаһы юбилейын билдәләне\nНефтселәр ҡалаһы юбилейын билдәләне. Октябрьский – ҙурлығы буйынса республика ҡалалары араһында бишенсе урында. Бөгөн ул нефть сығарыу буйынса рекордлы күләм генә түгел, ә эшһөйәр халҡы менән дә дан тота. Ҡаланың 70 йыллығы уңайынан Октябрьский халҡын республика башлығы ҡотланы. Награда...\nБөгөн Фин һәм Бөйөк Ватан һуғышы ветераны Сергей Петров 100 йәшлек юбилейын билдәләй\nБөгөн Фин һәм Бөйөк Ватан һуғышы ветераны Сергей Петров 100 йәшлек юбилейын билдәләй. Уның сәләмәтлегенә һәм тормошто яратып йәшәүенә йәштәр ҙә көнләшерлек. Әле ветеран Өфөлә улының ғаиләһе менән, хөрмәт һәм ихтирамға төрөнөп йәшәй. Республиканың Ветерандар советы һәм төрлө йәмәғәт...\nГермания канцлеры Ангела Меркель һәм Төркиә президенты Рәжәп Эрдоган Ҡытайҙың Ханчжоу ҡалаһында осрашып Сүриәләге хәлде һәм Төркиә менән Европа берлеге араһындағы мигранттар буйынса килешеүҙе тикшерҙе. Ангела Меркель был мәсьәлә буйынса һөйләшеүҙәр артабан да дауам итәсәк әле, тип белдерҙе....\nСалауат ҡалаһы суды «Башстрой» компанияһы эшендә нөктә ҡуйҙы. Мутлыҡта шикләнеүсе 2010-2014 йылдарҙа Стәрлетамаҡ ҡалаһы һәм районы халҡы менән күсемһеҙ милек һатыу-һатып алыу тураһында килешеүҙәр төҙөй. Компанияның хәҙер инде элекке директоры арзан хаҡтар менән клиенттарҙы йәлеп итеп бер үк...\nСентябрҙән Рәсәйҙә юл ҡағиҙәләренә үҙгәрештәр индерелә. Яңылыҡтар водитель таныҡлығы алыу, һәм башҡа регламенттарға бәйле. Шулай ҙа, талаптар үтә ҡәтғиләштерелмәгән. Рәсәй Эске Эштәр министрлығы тарафынан индерелгән яңы ҡағиҙәләр тәү нәүбәттә, Б категорияһына имтихандар тапшырыуға бәйле. Ул...\n«Алтын бишек» акцияһының сираттағы ҡатнашыусыһы - Әбйәлил районы Салауат ауылы. Беҙҙең хәбәрселәр республикабыҙҙың иң үҙенсәлекле, матур ауылдарын билдәләүҙе дауам итә. Рәсәй-Башҡортостан каналы иғлан иткән «Алтын бишек» акцияһының сираттағы ҡатнашыусыһы - Әбйәлил районы Салауат ауылы....\nИке йөҙ һәм ике меңлек яңы купюраларҙа Башҡортостандан тәҡдим ителгән символикалар сағылдырылырмы? Республиканан милли валютала урын алыу өсөн Салауат Юлаев һәйкәле, Дуҫлыҡ монументы һәм Ләлә-Тюльпан мәсете тәҡдим ителгәйне. Беренсе этап һөҙөмтәләре менән Салауат Юлаев һәйкәле артабан...\nИртәгә Өфөлә «Һөт иле» фестивале ойошторола. Килгән ҡунаҡтарҙы бер стакан һөт көтә, бының өсөн ойоштороусыларға яҡынса 10 тонна ошо файҙалы эсемлек кәрәк буласаҡ. Былтыр «Һөт иле»ндә 40 мең самаһы кеше ҡатнашҡан, 10 тонна һөт эселгән. Йәрминкәлә ҡала халҡы 44 тонна самаһы һөт аҙығын, биш тоннаға...\nБөгөн Рәсәйҙә икенсе донъя һуғышы тамамланыу көнө билдәләнә. Был көндө СССР, Ҡытай,Америка һәм Бөйөк Британия Японияның капитуляциялауы тураһындағы актҡа ҡул ҡуя. Япония менән һуғышҡа беҙҙең ил ҡушылғас ҡына Квантун армияһы тулыһынса тар-мар ителә. Күрһәткән батырлыҡтары өсөн 308 мең кеше орден-...\nГерманияның Форса институты социологик тикшереүҙәр үткәргән. Уға ярашлы, илдәге һулдар ҙа, уңдар ҙа федераль канцлер Ангела Меркельға ҡарғанда Рәсәй президенты Владимир Путинға нығыраҡ ышана. Был турала Ди Зейт яҙып сыҡты. Америка Сүриәнең төнъяғында Төркиәнең хәрби операцияһы...\nБашҡортостан депутаттары алкоголь һатыуҙы сикләү тураһында закон проектын ҡарай. Унда «Һуңғы ҡыңғырау» көнөндә, шулай уҡ кафе һәм ресторандарҙан тыш, күп фатирлы йорттарҙа урынлашҡан йәмәғәт туҡланыуы предприятиеларында алкоголь һатыуҙы тыйыу күҙ уңында тотола. Закон проектын республика...\nРеспубликала ОСАГО полистарына бәйле хәл ҡырҡыу ҡала. Белгестәр 30 августан эшләй башлаған “Берҙәм агент” программаһы хәлде көйләр, тип ышана. Был турала хөкүмәттә үткән кәңәшмәлә һүҙ күтәрелде. Әлеге ваҡытта Өфө, Белорет, Кумертау ҡалаларында 4 страховка компанияһы программаны бойомға ашыра...


Элеваторҙа ҡыҙыу мәл\n29 Июль 2019, 14:33\nРеспублика элеваторҙарында ҡыҙыу эш мәле: улар иген культураларының тәүге уңышын ҡабул итә башланы.\nУнан алдараҡ Мәләүез, Ергән элеваторҙарында Башҡортостан Ауыл хужалығы министрлығы, БР буйынса ветеринар һәм фитосанитар күҙәтеү хеҙмәте идаралығы, Федераль иген сифатын баһалау үҙәге филиалы һәм башҡа тармаҡ вәкилдәренән торған комиссия ағзалары иген ҡабул итеүгә әҙерлек торошон тикшергәйне. Улар сифат, хәүефһеҙлек һәм һаҡлау шарттары кеүек параметрҙарҙы ҡараған. Иген сифаты лабораторияһын, ҡабул итеү пунктын, үлсәү, киптереү, дистанцион идара итеүҙе ҡарап, уңыш ҡабул итеү әҙерлеген юғары баһалаған.\n“Һуңғы өс йылда элеваторҙың корпусына, ҡыйығына, тимер юлдарға, иҙән аҫты келәттәренә капиталь ремонт үткәрҙек. 100 мең тонна яңы уңыш ҡабул итергә мөмкинлегебеҙ бар. Унан тыш, иген һаҡлау келәтендә тейешле шарттарҙа 15 мең тонна интервенция фонды һаҡлана”, - ти Мәләүез элеваторы директоры Наил Мөхәмәтйәнов. Етәксе әйтеүенсә, киләһе йылдарҙа үлсәүҙәрҙе ауыр йөклө машиналарға яраҡлаштырып ремонтлау, ҡабул итеүҙе автоматлаштырыу, тимер юл аша оҙатыу күләмен арттырыу планлаштырыла. Техник база ла етерлек, дүрт прицеплы “КамАЗ”, автокран, экскаватор, автовышка, 3 трактор хеҙмәт барышын күпкә еңеләйтә. Коллективта үҙ эшен яҡшы белгән 84 кеше белгес бар: һәммәһе лә үҙ урынында, кемдер цехтарҙа иген киптереүҙә, таҙартыуҙа бурысын атҡара. Баш инженер Рәшит Ғәбиҙуллин, энергетик Радик Ҡаһарманов, директор урынбаҫары Николай Скороваров, һаҡ начальнигы Владимир Цимбал, элеваторҙың смена мастеры Земфира Миңленгәрәева, тепловоз операторы Рәмил Фәхретдинов, участка начальнигы Игорь Логинов тураһында тик яҡшы һүҙҙәр генә ишетергә була.\nБылтыр республиканың 17 районынан килтерелгән уңыш Мәләүез элеваторында һаҡланған. 61 мең тоннанан ашыу уңыш тимер юл аша Әзербайжан, Ҡаҙағстан, Грузия, Латвия, Италияға Новороссийск порты аша экспортҡа ебәрелгән. 15 тоннанан күберәк көнбағыш та сит илгә һатылған. Әйткәндәй, уларҙың көнбағыш эшкәртеү цехы ла бар.\nБыйыл Һиндостанға 500 тонна нут борсағы оҙатылған. Наил Фәрит улы яңыраҡ Иранда булып, контракт төҙөү буйынса һөйләшеп ҡайтҡан. Ҡытайға етен, рапс, сурепка кеүек культураларҙы оҙатыу күҙ уңында тотола.


Ирландия Башҡортостан менән медицина һәм ауыл хужалығы өлкәһендә хеҙмәттәшлек итәсәк // Иҡтисад | новости башинформ.рф\nИрландия Башҡортостан менән медицина һәм ауыл хужалығы өлкәһендә хеҙмәттәшлек итәсәк\n15:52, 23 июня 2014 Иҡтисад\nБашҡортостан һәм Ирландия медицина асыштары һәм ауыл хужалығы өлкәһендә бергәләп ғилми тикшеренеүҙәр алып барасаҡ һәм хеҙмәттәшлек итәсәк. Был хаҡта, Өфөгә эш сәфәре менән килгән, Ирландияның Рәсәйҙәге Ғәҙәттән тыш Тулы хоҡуҡлы Илсеһе Оун О’Лири республиканың Фәндәр академияһы етәкселеге менән осрашыуҙа хәбәр итте.\n— Ирландия һәм Башҡортостан – ғилми һәм иҡтисади бәйләнештәрҙе үҫтереү өсөн иң яҡшы уҙаҡташтар. Башҡортостан – беҙгә Рәсәй Федерацияһы баҙарына инеү өсөн бик яҡшы төбәк, ә Ирландия – Европа Союзы баҙарына инеү өсөн бик яҡшы ҡапҡа, — тип билдәләне Оун О’Лири.\nОсрашыуҙа БР Фәндәр академияһы вәкилдәренең Ирландияға эш сәфәре йомғаҡтарын тикшерҙеләр. Эш сәфәре барышында сәнәғәт компаниялары, ауыл хужалығы предприятиелары һәм тикшеренеү институттары менән бер төркөм осрашыуҙар уҙҙы. Уларҙың һөҙөмтәһендә өҫтөнлөклө хеҙмәттәшлек йүнәлештәре билдәләнде, улар иҫәбендә – Европа баҙарына инновацион медицина эштәрен сығарыу, республикала һарыҡсылыҡ һәм спорт йылҡысылығын үҫтереү, малсылыҡ ҡалдыҡтарын эшкәртеү.\n«Башинформ» агентлығы хәбәрсеһе менән әңгәмәлә Оун О’Лири шуны аңлатты, сәфәрҙең төп маҡсаты – ул Ирландия һәм Башҡортостан араһында тәү сиратта сауҙа һәм ауыл хужалығы кеүек өлкәләрҙә ышаныслы бәйләнештәр булдырыу. Ул, Рәсәйгә ҡарата Евросоюз тарафынан индерелгән санкциялар үҙ-ара хеҙмәттәшлеккә тәьҫир итмәйәсәк, тигән ышаныста.\n— Хәҙер айырым шәхестәргә һәм компанияларға ҡарата икенсе санкциялар пакеты ғәмәлгә ашырыла. Иҡтисади санкцияларҙы күҙ уңында тотҡан өсөнсө пакет әлегә ҡабул ителмәгән. Украина конфликты деэскалацияһы әкренләп көс йыйыуына ышанабыҙ. Һәм беҙ тыныс процесҡа һәм хеҙмәттәшлеккә ҡайтасаҡбыҙ. Ни булһа ла Ирландия һәм Евросоюз дөйөм алғанда Рәсәй менән мөнәсәбәттәрҙе үҫтерергә теләй. Беҙ сауҙа алып барырға, йөрөргә тырышабыҙ, — тине Оун О’Лири.\nДипломаттың ике көнлөк сәфәре сиктәрендә Ирландия һәм Башҡортостан араһында хеҙмәттәшлек тураһында килешеүгә ҡул ҡуйыу планлаштырыла. Шулай уҡ Ирландия делегацияһы БР Йәмәғәт палатаһы ағзалары менән осрашасаҡ, «Аҡбуҙат» ипподромында һәм республика онкология диспансерында буласаҡ.\nТеги: тышҡы бәйләнештәр,халыҡ-ара хеҙмәттәшлек,ирландия,медицина,ауыл хужалығы


Юлдағы осрашыу. Хикәйә. Гөлнара Мостафина\nЮлдар, юлдар... Беҙҙе ҡайҙарға ғына илтмәй ҙә, ниндәй генә кешеләр менән осраштырмай!Өфө – Сибай поезына ултырғас: “Оҙаҡ барырға, ваҡытты нисек кенә үткәрермен”, – тигән борсолоуымФәнүзә апай менән танышҡас та юҡҡа сыҡты. Юлдашым һүҙгә әүәҫ, күңелсәк кеше ине. Күҙҙәренән ниндәйҙер сихри йылылыҡ, нур бөркөлә.– Балаҡатайҙан “йәшәү” алып ҡайтып киләм әле, – тип йылмайҙы ул тәүҙә. Былай тиеүенә аптырап:– Нисек? – тип һорағанымды һиҙмәй ҙә ҡалдым.


АДВОКАТ КОНСУЛЬТАЦИЯҺЫ - Бөтә донъя юристар! Интернет-кафе адвокат менән юридик.\nАДВОКАТ КОНСУЛЬТАЦИЯҺЫ Юрист адвокат йәки юридик консультация бөгөн теләһә ҡайҙа алырға мөмкинМоңһоу булһа инде, ысынбарлыҡ тураһындағы иғлан бағаналарҙа һәм юридик консультацияһында адвокат хеҙмәте һәм подворотня. расклеивать н придорожный Был хәл, әлбиттә, даны бөтә вредило адвокаттар ойошмаһы ғына түгел, төҙәлмәҫлек зыян янаған граждандар реаль әммә шул ышаныусанлығы һәм, кем белә ошондай яуап бирә. Ә бит был беренсе ҡарашҡа ғына тойола, шуны һеҙҙең башҡа юристар проконсультировать проблемаларҙы хәл теләһә ниндәй мәсьәләләре буйынса юридик.\nБеҙ йыш ҡына кеше шунда уҡ шылтырата һәм кеҫә телефоны менән бюроһы йәки адвокат барышында һорап килгәндә, телефон буйынса, юридик консультациялар биреү.\nӘйткәндәй, мәсьәлә, ҡағиҙә булараҡ, бирелгән стандарт алыҫ түгел, унда әҙер стандарт һәм яуап юҡ. Шуға күрә бөтөнләй аңлашылмай, ни өсөн килгәнемде һөйләп клиентҡа консультация биргән йыш ҡына беҙ, адвокат тип, улар бер нисә обзванивать элек, мәшғүллек буйынса юридик консультацияһында адвокат баш тартыу сәбәбе-уның, йәнәһе. Ысынлыкта, күп юрист һәм адвокат булып, ул ябай граждан юридик консультация ҡотолоу шөғөлләнә. Юристар консультация биреү, ҡайһы бер юридик көсө һәм дөрөҫ ҡулланыуы һәр аныҡ эш буйынса файҙалы. Кодекстың закон йәки мәҡәләләрҙе табырға кәрәк бит, тимәк тағы ла юридик мәсьәләләргә дөрөҫ сиселеш табыуы. Шуға күрә, грамоталы юрист адвокат йәки юридик һорауҙар буйынса консультация алыу өсөн үҙең һайлаған, яҡшы, хуп, кем һеҙҙең хоҡуҡтарығыҙ тармағында эшләргә кәрәк.\nӘлбиттә, был түгел, тимәк, һеҙҙән башҡа юристар консультацияһы адвокаты йәки бөтөнләй бирә алманы.\nЯҡшы адвокат хоҡуҡтың бөтә тармаҡтары ориентирлана. Әммә шул уҡ реаль ярҙам ала алмай һәм һеҙҙең барлыҡ аңлатмалы юридик кәңәштәр, һеҙҙең эште алып барған суд практикаһы һәм тәжрибәгә эйә. кем белә тейешле юридик тармаҡта кәрәк.\nҺәм Лондон ресторан бар. НФД\nСОРАУ ЮРИСТУ, ОНЛАЙН БУШЛАЙ ТӘҮЛЕК БУЕ


Дуҫың бәлә күрһәтмәһен » Яйыҡ гәзите | Газета Яик\nЯйыҡ гәзите » On-line яңылыҡтар » Дуҫың бәлә күрһәтмәһен\nДуҫың бәлә күрһәтмәһен20.03.2014\nҘур мал ҡоторһа, бер бәлә. Эт һәм бесәйҙең яуыз вирус эләктереүе күпкә ҡурҡынысыраҡ - кеше араһында уралалар бит, өҫтәүенә - йыртҡыстар, тешләшеү-тырнашыуға оҫталар. Һөҙөмтәлә сирҙе эйәләренә йоҡтороу ихтималы ҡырҡа арта. Шуға ла ауыл хужалығы йәнлектәре менән бер рәттән был «дүрт аяҡлы дуҫтарға» ла вакцинация үткәрелә. Былтыр, мәҫәлән, 27756 баш һыйыр малына, 17528 баш һарыҡ-кәзәгә, 4672 баш йылҡыға, 5313 эт һәм 1803 бесәйгә уколдар яһалды.\n- Быйыл да был кампания актив бара. Көтөүгә сығарыу миҙгеле алдынан ветеринарҙар һәр йорт хужалығында малды тикшерә. Ошо ыңғайы эт-бесәйҙәргә вакцинация башҡарыла, селәүсен ауырыуҙарына ҡаршы дарыу ҙа бирәбеҙ. Һәр береһенә паспорт тултырылған, унда прививкалар теүәл билдәләнә бара. Тик шуныһы үкенесле, бәғзе ауыл кешеләре хайуандарының паспорттарын йә юғалта, йә яңы алған этенә үлгән эттең документын күрһәтеп маташа… Быға һис тә юл ҡуйырға ярамай, һәр эт-бесәйҙең паспорты булырға, ваҡытында профилактика саралары башҡарылырға тейеш! - тип белдерҙе Учалы ветеринария станцияһы начальнигы Салауат Исламов.\nАуылдарҙа ҡотороуға ҡаршы вакцинация менән участка фельдшерҙары шөғөлләнә. Ә бына Учалы ҡалаһында һәм ауылында йәшәүселәргә ветеринар дауаханаларға (лечебницаларға) килергә кәрәк: йома көндәрендә - Рудник ҡасабаһы, Үҙәк урам, 141 (белешмә өсөн телефон: 3-34-14), шәмбе - Учалы ауылы, Партизан урамы, 17 (тел.: 5-21-54). Ике дауаханала ла эт-бесәйгә вакцинация 08.00-14.00 сәғәттәрҙә үткәрелә. Процедура түләүһеҙ яһала, үҙегеҙ менән 2 миллилитрлыҡ шприц килтереү генә талап ителә. Дауаханаларҙа яуаплы һәм тырыш белгестәр эшләүенә үҙебеҙ барып инандыҡ.\nМәфтүхә Вәкил ҡыҙы Хөсниәрова (фотола) - Әбйәлил ҡыҙы. Башҡорт дәүләт ауыл хужалығы институтын тамамлағас, йүнәлтмә буйынса районыбыҙға ебәрелә. 1986 йылдан Рудник ҡасабаһындағы ветеринария дауаханаһында табип булып эшләһә, 1994 йылда учреждениеның мөдире итеп үрләтелә. Һөнәрен яҡшы белә, хәҙер инде бай тәжрибә туплаған, кеше менән һөйләшеүгә алсаҡ - ветстанция етәкселеге лә, халыҡ та үҙен берсә ихтирам итә.\nРудникта ла, улар хеҙмәтләндергән Бөйҙө ауылында ла мал етерлек. Шуға күрә штаттары ла апаруҡ - мөдир, табип һәм фельдшер, ике санитар. «Барыһы ла тырыш, һөнәрҙәренә тоғро кешеләр, кемделер айырып күрһәтеү дөрөҫ булмаҫ», - ти Мәфтүхә Вәкил ҡыҙы.\nӘле өйҙән-өйгә йөрөп, анализға ҡан алыу менән мәшғүлдәр. Бер ыңғайы эт-бесәйҙәргә ҡотороуға ҡаршы прививкалар ҙа яһайҙар. Быйыл ғына 250-ләп эт, 200-ләп бесәйҙе (һәм уларҙың эйәләрен!) ҡурҡыныс вирустан ҡурсалап өлгөргәндәр. Халыҡ төп өлөштә бының ни тиклем мөһим эш икәнлеген аңлай, үҙҙәре ярҙам итергә тора, тип белдерҙе дауахана мөдире. Кәрәк эш икәнлеген кеше түгел, эттәр ҙә аңлайҙыр - күпме укол сәсеп үҙҙәренең бер тапҡыр ҙа тешләнгәндәре юҡ икән!\nВетстанция белгестәре күрше Ҡаҙағстанда, Рәсәйҙең күп өлкәләрендә бруцеллез таралыуға борсолоу белдерҙе. Малдан кешегә күсергә һәләтле сир. илми әҙәбиәттән күренеүенсә, профилактика өсөн малға вакциналар яһау алымы һыналып ҡаралған була, әммә көтөлгән файҙа бирмәй. Һаҡланыуҙың берҙән-бер һәм иң эффектлы сараһы - ситтән мал килтергәндә мотлаҡ рәүештә ветеринарҙарҙан тикшертеү. Кешегә йоҡһа, ҡағиҙә булараҡ, ғүмерен заман медицинаһы һаҡлап ҡала ала. Әммә мәгәр ғүмерлеккә инвалид булып ҡалыуы ла ихтимал. Бруцеллездың яманлығына үҙ тәжрибәгеҙҙә инанырға тура килмәһен!\nБР Ветеринария идаралығы мәғлүмәттәре буйынса, былтыр 28 ҡотороу осрағы асыҡланды. 2012 йыл менән сағыштырғанда иммунлаштырыу эше ике тапҡыр арттырылып, 1,2 миллион йәнлеккә вакцинация үткәрелә.\nКүпселек ҡотороу осраҡтары берәҙәк йә ҡырағай хайуандарға тура килә. Шуға ла бер йылда 55 мең берәҙәк эт һәм бесәй тотола, 9,2 мең баш ҡырағай йыртҡыстар юҡ ителә.\nӘнисә МОСТАФИНА фотоһы\nЙөк саманан артмаһын\nЮлдарҙың торошо бөгөн көнүҙәк мәсьәләләрҙең береһе. Төҙөкләндереү эштәре алып барылһа ла, ремонтланмаған участкалар байтаҡ. Юлдарҙың насар булыуының... Тотош уҡырға


Башҡортостанда һабантуйҙар байрамы графигы билдәләнде - GTRK.TV — Новости Уфы и РБ\nХеҙмәт алдынғыларын тәбрикләү һәм яҙғы баҫыу эштәрен тамамлауға арналған тантаналы саралар июндең өсөндә башлана. Быйыл, беренсе һабантуйҙар Күгәрсен, Бишбүләк, Архангел, Әлшәй райондарында уҙа. Ә июндең икенсе шәмбеһендә иһә был байрам егерменән ашыу төбәктә ойоштороласаҡ. Әле Башҡортостан хужалыҡтары яҙғы баҫыу эштәрен тамамлауға бара. Арыш-бойҙай баҫыуҙарының алтмыш өс процентында эштәр теүәлләнгән. Егерме өс районда борсаҡ майҙандарынан техника сығарылған. Ун райондан һоло сәсеүҙе йомғаҡлау тураһында рәсми мәғлүмәттәр бар. Быйыл республикала сәсеү майҙандары ла артты. Фермерлыҡ йәмғиәттәре һөрөнтө ерҙәрҙе кәм тигәндә лә йөҙ мең гектарға киңәйткән. Һабантуйҙар мәлендә иһә иң яҡшы эшләгән хужалыҡтарға, алдынғы һауынсылар, малсыларға, механизаторҙарға бүләктәр тапшырыла. Ауыл халҡы, хеҙмәтсәндәрҙе Башҡортостан етәкселеге лә шәхсән тәбрикләйәсәк.


Балаларҙың ялын ойоштороу маҡсатында\n2 Март 2018, 12:16\nБалаларҙың, үҫмерҙәр һәм йәштәрҙең ялын һәм уларҙы һауыҡтырыуҙы тәьмин итеү буйынса район ведомство-ара комиссияһының киңәйтелгән ултырышы уҙҙы.\nУлтырышты комиссия рәйесе, район хакимиәте башлығы урынбаҫары З. З. Әхмәтов алып барҙы, унда 2017 йылғы йәйге һауыҡтырыу кампанияһы йомғаҡтары тикшерелде һәм яңы бурыстар билдәләнде.\nБыйыл районыбыҙҙа 22 мәктәптә, Пионерҙар йортонда һәм Раевка ауылының балалар-үҫмерҙәр спорт мәктәбендә 24 көндөҙгө лагерь, йыл әйләнәһенә эшләүсе балалар шифаханалары һәм һауыҡтырыу лагерҙары, мәғариф учреждениеларында профилле лагерҙар һәм хеҙмәт берекмәләре ойоштороласаҡ.\nЙыл һайын район халыҡты эш менән тәьмин итеү үҙәге уҡыуҙан тыш буш ваҡытта 14 йәштән алып 18 йәшкә тиклемге үҫмерҙәрҙе эш менән тәьмин итеүгә булышлыҡ итеү программаһын төҙөй.\nБынан тыш, аҙ сығымлы ял формалары: туристик лагерҙар, бер нисә көнлөк, категориялы походтар (бер көнлөктәрҙән тыш), экскурсиялар, йәйәү һәм велосипедта этнографик экспедициялар, походтар ойоштороласаҡ.\nКомиссия ултырышында ойошмалар һәм предприятиелар етәкселәренә “Башҡортостан Республикаһының һауыҡтырыу учреждениеларына сертификаттарҙы электрон бүлеү” сайты эше тураһында хәбәр ителде. Балалар шифаханаларына путевкалар биреү өсөн ғаризаны https://rest.edu-rb. ru сайты аша электрон вариантта тапшырырға йәки район мәғариф бүлегенең 8-се бүлмәһенә (тел. 3-01-71) мөрәжәғәт итергә мөмкин. Заявкалар 8 апрелгә тиклем ҡабул ителә.\nйәйге һауыҡтырыу эше координаторы, мәғариф бүлеге методисы.


12 иҫәп алыусыны эт тешләгән // Йәмғиәт | новости башинформ.рф\n12 иҫәп алыусыны эт тешләгән\n13:59, 25 октября 2010 Йәмғиәт\nБөгөн Бөтә Рәсәй халыҡ иҫәбен алыуҙың һуңғы көнө. 23 октябргә мәғлүмәттәргә ҡарағанда, Башҡортостанда 3 миллион 621 мең 895 кеше иҫәпкә алынған. Был республика халҡының 90 проценты самаһы. Иҫәп алыусылар 1210 сит ил кешеһен дә яҙып алды. Улар араһынан 20 меңе – махсус контингентҡа ҡараған кешеләр.\nБилдәле булыуынса, иҫәп алыусының эшмәкәрлеге төрлө бәхетһеҙлек осраҡтарынан страховкалана. БР Хөкүмәте матбуғат хеҙмәтенән хәбәр итеүҙәренсә, Башҡортостанда 17 страховкалау осрағы теркәлгән. Шуларҙан 12 осраҡта иҫәп алыусыны эт тешләгән.\nРеспублика халҡы статистиктар менән ҡыҙыу линия буйынса бик әүҙем аралаша. Бөтәһе 600 шылтыратыу ҡабул ителде. Башлыса халыҡ яҙылыу өсөн стационар участкалар адрестары һәм процедураның үҙе менән ҡыҙыҡһына.\nИртәгә иҫәп алыусылар менән инструкторҙар тикшереп йөрөп сығасаҡ. Улар йыйылған мәғлүмәттәрҙең 10 процентын тикшерәсәк.\nТеги: Бөтә Рәсәй халыҡ иҫәбен алыу


Бәхет тырыштарға йылмая\n22 Июнь 2017, 16:09\nСәмиғуллиндар ғаиләһе өлгөһөндә был асыҡ сағыла Асҡын ауылында йәшәүсе йыр-моңға ғашиҡ, сәләмәт тормош алып барған Гөлназ һәм Вилдан Сәмиғуллиндарҙы белмәгән кеше һирәктер. Районыбыҙҙа был йүнсел ғаилә береһенән-береһе йөкмәткелерәк, күңеллерәк һәм ҡыҙыҡлыраҡ итеп ғаилә байрамдарын үткәреүсе тамада булып танылыу алды.\nБәләкәйҙән йырларға яратҡан Вилдан Ҡашҡа урта мәктәбендә уҡығанда уҡ төрлө сараларҙа әүҙем ҡатнашып, үҙенең моңло тауышы менән күптәрҙе һоҡландыра. Белем усағын уңышлы тамамлап, ул уҡыуын Өфө сәнғәт училищеһында дауам итә. Танылған педагог Әлфиә Кәрим ҡыҙы Мөсәллимова класында вокал серҙәренә төшөнә.Ҡулына диплом алған йәш белгес 2003 йылда район Мәҙәниәт йортонда хеҙмәт юлын башлай. Үҙенсәлекле моңло тауышы менән ул тиҙ арала үҙ тамашасыһын таба. Байрамдарҙа, төрлө мәҙәни сараларҙа Вилдан Сәмиғуллиндың сығышын асҡындар көтөп ала. Мәҙәниәт йортоноң ижади коллективы менән ауылдарға һәм күрше райондарға ла концерттар менән сығалар. Йәш йырсы төрлө конкурстарҙа ла үҙенең көсөн һәм һәләтен һынап ҡарай, әкренләп тәжрибә һәм оҫталыҡ туплай.\nҒаилә бәхете лә Вилданды оҙаҡ көттөрмәй. 2005 йылда ул буласаҡ тормош иптәше Гөлназ Мәүләүи ҡыҙын осрата. Бер аҙ ваҡыт дуҫлашып, осрашып йөрөгәндән һуң, 2006 йылда ғаилә ҡоралар. Йәштәр Асҡын ауылында төпләнә. Үҙ-ара аңлашып, килешеп, һәммәһен уртаға һалып, кәңәшләшеп тормош юлынан баралар. Егәрле, маҡсатсан ғаилә башлығы үҙен тамада булараҡ та һынап ҡарай. Тыуған көн байрамдарын, туй мәжлестәрен моңло йырҙары менән биҙәп, үҙенсәлекле итеп алып бара башлай. Күңеленә ятҡан килемле генә кәсеп менән шөғөлләнеү өсөн Вилдан район Мәҙәниәт йортонан эштән китә. Тормош иптәше менән икәүләп тамада булараҡ танылыу яулайҙар.\nҮҙ ғаиләһен изге ояһылай күреп, һөйгәнен, балаларын бәхетле итеү өсөн бар тырышлығын һала Вилдан. Баҙар иҡтисады шарттарында кем нисек булдыра ала — шулай тереклек иткәнен яҡшы аңлаған йүнсел ир-уҙаман заман менән бергә атларға тырыша. Күрше-тирә райондарҙа күреп, ул да йәйге байрамдарҙа һәм башҡа төрлө сараларҙа шарҙарға гелий тултырып һатып ҡарай. Бигерәк тә һабантуйҙарҙа был яҡшы үтә. Әкренләп байрам үтәсәк залдарҙы ла ошо шарҙар менән зауыҡлы итеп биҙәй башлай.\nТәүәккәлләгән — таш ярған, ти халыҡ мәҡәле. Вилдан да, тәүәккәлләп, яңынан-яңы уй-хыялын тормошҡа ашыра тора. Бер нисә йыл элек балалар өсөн мауыҡтырғыс ял ойоштороу маҡсатында, улар батут, карусель, квадроцикл, электромобиль һатып ала. Йәйгеһен төрлө байрамдарҙа балалар өсөн уйын майҙансығы әҙерләй. Быйыл да районыбыҙҙа ла, күрше райондарға һәм ауылдарға барып та һабантуйҙарҙа бәләкәстәрҙе ҡыуандырҙылар.\nСәмиғуллиндарҙың ғаиләһенә йәм өҫтәп ҡыҙҙары Аделина менән улдары Илназ үҫеп килә. Аделина быйыл III класты тик “бишле” билдәләренә генә тамамлаған. Атаһына оҡшап ул да йырларға ярата. Һәр яҡлап һәләтле ҡыҙ бейеү түңәрәгендә лә шөғөлләнә. Илназға өс йәш. Ул да зирәклеге, етеҙлеге менән барыһын да һоҡландыра.\n— Ир кеше булараҡ, ғаиләмде матди тәьмин итеүҙе, мохтажлыҡһыҙ йәшәтеүҙе төп бурысым итеп һанайым. Асҡын ауылы уртаһында ер участкаһы һатып алғайныҡ. Быйыл яңы йорт һала башланыҡ – тап күңелебеҙҙә йөрөткәнсә, ҙур, иркен итеп.\nҠатынымдың ата-әсәһе Ерекле Шишмә ауылында йәшәй. Улар беҙгә һәр яҡлап ярҙам итә. Балаларҙы тәрбиәләүҙә лә олатай-өләсәйҙең роле ҙур. Бик уңған, тырыш кешеләр. Йәйгеһен баҡсаларында йәшелсә-емеш үҫтереп, мал аҫрап, умарта тотоп, мәж киләләр. Өйләнешкәс беҙгә лә бер нисә баш умарта бүләк иткәйнеләр. Ата-бабаларыбыҙҙан ҡалған был кәсепкә лә дәртләнеп тотондом. 20-гә яҡын умартабыҙ бар. Шуға күрә, йәй миҙгеле беҙҙең өсөн иң ҡыҙыу мәл. Байрамдар ҙа үткәрергә, бал ҡорттарын да ҡарап, тәрбиәләп торорға кәрәк, — ти күптән түгел 35 йәшлек күркәм ғүмер байрамын билдәләүсе Вилдан Әхнәф улы.\nГөлназ һәм Вилдан Сәмиғуллиндар ғаиләһе өлгөһөндә маҡсатҡа ирешеү, хыялыңды тормошҡа ашырыу өсөн байтаҡ тырышлыҡ һалырға кәрәклеген күрәһең. Үҙ эшеңде булдырыу юлында ниндәй генә ауырлыҡтар осраһа ла, бирешмәҫкә, тырышырға, тормоштан кинәнес табып йәшәргә кәрәклеген аңлайһың.\nБына шулай, бер һүҙҙән, бер төптән булып, дәртләнеп донъя көтә егәрле Сәмиғуллиндар. Сәләмәт рух менән сәмләнеп йәшәгән ғаиләлә тәрбиәләнгән балаларҙың яулайһы үрҙәре, еңәһе бәйгеләре алда булһын.


Өфөлә Башҡортостандың 100 йыллығына арналған поэмалар конкурсы еңеүселәре иғлан ителде // Мәҙәниәт | новости башинформ.рф\n10:16, 19 ноября 2018 Мәҙәниәт\nӨфөлә республикабыҙ ойошторолоуҙың 100 йыллығына арналған «Минең данлы Башҡортостаным!» поэмалар конкурсына йомғаҡ яһалды. Ошо уңайҙан Башҡортостандың Яҙыусылар берекмәһендә шиғриәт байрамы уҙҙы.\nКонкурс еңеүсеһе тип Башҡортостандың халыҡ шағиры Рауил Бикбаев иғлан ителде. Уның «Һуңғы төн» поэмаһы күренекле башҡорт шағиры һәм йәмәғәт эшмәкәре Шәйехзада Бабич ғүмеренең һуңғы сәғәттәренә бағышланған.\nТамара Ғәниева менән Мәүлит Ямалетдиновтың поэмалары икенсе урынды алды. Өсөнсө урынды шағирҙар Лариса Абдуллина, Рита Фәтҡуллина һәм Ринат Сөләймәнов бүлеште. Мөнир Иҡсанов махсус бүләккә һәм Халыҡҡа юридик ярҙам күрһәтеү комитетынан 15 мең һумлыҡ сертификатҡа лайыҡ булды.\n«Бындай бәйгене тәүгә ойошторҙоҡ. Конкурсҡа бөтәһе 30 авторҙан 40-ҡа яҡын поэма килде, — тип хәбәр итте Яҙыусылар союзы рәйесе, Башҡортостан Республикаһы Дәүләт Йыйылышы депутаты Зәки Әлибаев. — Ошондай күләмдә яңы әҫәрҙәрҙең яҙылыуы әҙәбиәтебеҙгә ҙур этәргес бирә».\nШиғриәт байрамында танылған шағирҙар, яҙыусылар, журналистар һәм башҡа ҡунаҡтар бар ине. Байрамда ҡатнашыусыларға Рәми Ғариповтың баҫылып сыҡҡан көндәлектәре тапшырылды.\nТеги: поэзия, Рауил Бикбаев, Шәйехзада Бабич


Башҡортостанда беренсе бала өсөн пособие яҡынса 8,9 мең һум тәшкил итәсәк // Иҡтисад | новости башинформ.рф\n8:10, 15 января 2018 Иҡтисад\nБашҡортостанда беренсе бала өсөн пособие яҡынса 8,9 мең һум тәшкил итәсәк Фото: donetsk.kp.ru\nЙәш ғаиләләргә яңы ярҙам саралары араһынан ил етәкселегенең беренсе бала тыуғанда йәшәү минимумы суммаһын түләү тураһындағы ҡарары ҙур яңғыраш алды. 10,5 мең һум тигән һан аталғайны. Әммә ул ил буйынса уртаса һан, тип билдәләне «Российская газета» баҫмаһы менән «Эшлекле иртәнге аш»та республиканың ғаилә, хеҙмәт һәм халыҡты социаль яҡлау министры Ленара Иванова. Социаль ведомство етәксеһе аңлатыуынса, закон проектында һәр төбәктә үҙендә билдәләнгән йәшәү минимумы суммаһы түләнәсәк. Республикала ул – 8 892 һум.\n«Был аҡсаға республикала йән башына уртаса килеме эшкә һәләтле халыҡтың йәшәү минимумы күләменән 1,5 тапҡыр түбән ғаиләләр дәғүә итә ала. 2017 йылдың икенсе кварталы өсөн йәшәү минимумы, йәғни 9 498 һум нигеҙ итеп алына. Уны 1,5 тапҡырға ҡабатлайбыҙ һәм 14 247 һум килеп сыға. Ғаиләлә өс кеше – әсәй, атай, бала булғанда һәм дөйөм килем 42 741 һумдан артмаһа пособие юлларға мөмкин. Дөйөм сумма, шартлы рәүештә әйткәндә, өс һумға күберәк булғанда пособие түләнмәй. Түләнгән түгел, ә һалымға тотоп ҡалынғанға тиклем иҫәпләнгән сумма күң уңында тора. Килем айҙан-айға үҙгәреп торғас, ул кәмегән осраҡта кешенең пособие алыуға хоҡуғы барлыҡҡа килә. Пособие бер йылға тәғәйенләнә, ә ярты йылдан йәшәү минимумында һәм ғаилә килемендәге үҙгәрештәр менән бәйле яңынан ҡарала», — тип аңлатты Ленара Иванова.\nТеги: пособиелар, түләүҙәр, беренсе бала, социаль яҡлау


Һаҡмар: Фиҙаҡәр хеҙмәт эйәһе\nНиндәйҙер моңһоу ҙа, тантаналы ла моңдоң ағылыуы күңелдәрҙе тағы бер ҡат елкендереп ҡуйҙы. Бына-бына, хәҙер генә башлана ул тантаналы минуттар...\nШул саҡ сәхнәгә боронғоса кейенгән бер төркөм малайҙар килеп сыҡты һәм һатыусы булып уйнай башланы. Иҫкереп, туҙып бөткән кәнфит ҡағыҙҙары аҡса ролен үтәй. Ололар йәрминкәгә юлланған саҡта бала-сағаның был яратҡан уйыны була. Бына олаталары йәрминкәнән ейәндәренә китап алып ҡайта. Ә шуҡ малайҙарға шунан да ҙурыраҡ бүләк бармы?!\nЮлыҡ урта мәктәбе уҡыусылары күрһәткән был тамаша һәр кемдең күңеленә хуш килгәндер. Был бәләкәй генә “спектакль” үҙенең 110 йыллыҡ юбилейын билдәләүсе Ә.М. Чанышевтың бала сағынан бер күренеш ине.\n...Әҙеһәм Миҙхәт улы Чанышев 1902 йылдың 27 сентябрендә Юлыҡ ауылында донъяға килә. Ике бер туған ағалы-ҡустылы Садыҡ менән Әҙеһәм бик иртә ата-әсәһеҙ тороп ҡала һәм олатаһы тәрбиәһенә күсә. Был ваҡытта Ҡаһарман Ҡотлоғәләм улы Чанышев башланғыс кластар уҡытыусыһы булып эшләгән була. Ул ейәндәренә тейешле белем биреү тураһында хыяллана. Шуға ла ниндәй генә ауырлыҡтар булыуға ҡарамаҫтан, ике малайҙы ла уҡырға индерә. Әҙеһәм олатаһы юлын дауам итер өсөн 1919 йылда ауылына кире әйләнеп ҡайта.\nТиҙҙән Юлыҡ ауылына драматург Мирхәйҙәр Фәйзи күсеп килә һәм Әҙеһәм Чанышев менән бергә ең һыҙғанып эшкә тотоналар. Улар, ауыл аҡһаҡалдарының ҡаршы төшөүҙәренә ҡарамаҫтан, драма түңәрәге ойоштора. Баштараҡ ҡатын-ҡыҙ ролен йәшерәк егеттәр башҡарһа, аҙаҡ ҡыҙҙар ҙа йәлеп ителә. Ә 1924 йылда ауылда Ә.М. Чанышев етәкселегендә кооператив та ойошторола.\n1926-1928 йылдарҙа Әҙеһәм Миҙхәт улы Баймаҡ ҡалаһындағы башланғыс мәктәптә мөдир булып эшләй. Унан һуң белемен камиллаштырыу маҡсатында Өфөлә уҡып ҡайта. 1930 йыл – районлаштырыу осоро башлана. Шул саҡ Ә.М. Чанышев мәктәптәр буйынса инспектор итеп тәғәйенләнә, һуңынан райондың мәғәриф бүлеге барлыҡҡа килгәс, уның тәүге мөдире була. Ә 1933 йылда Ә.М. Чанышев бер үк ваҡытта урта мәктәп директоры вазифаһын да башҡара.\n1942 йылда районға мәғариф министры урынбаҫары килә һәм Әҙеһәм Чанышевты райондың мәғариф бүлегенә мөдир итеп тәғәйенләй. Тап ошо йылдарҙа етем ҡалған балалар өсөн приют асыла ла инде.\nБыл вазифала Ә.М. Чанышев 1953 йылға тиклем эшләй. 1958 йылда Сибай ҡалаһына күсеп килә һәм ете йыллыҡ мәктәптең директоры, артабан ҡаланың 7-се мәктәбендә завуч булып эшләй.\nӘҙеһәм Миҙхәт улының тырыш хеҙмәте Ленин, Ҡыҙыл Байраҡ, Почет билдәһе ордендары һәм миҙалдар, “Мәғариф отличнигы” билдәһе менән баһалана...\nКисәлә шулай уҡ мәғариф ветеранының балалары һәм ейәнсәре ҡатнашты. Әҙеһәм Миҙхәт улының ейәнсәре Л.Шитикова ҙур тулҡынланыу менән: “Мин ҡартатайым менән ғорурланам. Уның тураһында ябай ғына, тулыһынса үҙ эшенә бирелеп эшләне, тип кенә әйтеү мөмкин түгел. Ул мәғрифәтселек эше менән янып йәшәне”, – тине.\nБик күп китаптар авторы А.Тажетдинов “Юлыҡ ауылында Чанышев фамилияһы ҡайҙан килеп сыҡҡан?” – тигән һорауға яуап бирергә тырышты.\nКешене эше биҙәй, тиҙәр. Хаҡ һүҙҙәр. Хәтер кисәһенә йыйылғандар бының асыҡ дәлиле. Кисәнең артабанғы өлөшө сәхнәлә түгел, ә тамашасылар залында дауам итте. Интервью формаһында ҡоролған был бүлектә ҡасандыр Ә.М. Чанышев менән бергә, йәиһә уның етәкселегендә эшләгән аҡһаҡалдар һәм уларҙың уҡыусылары үҙҙәренең хәтирәләре менән уртаҡлашты. Ә Юлыҡ мәктәбендә 40 йыл уҡытыусы булып эшләгән Ф.Х. Әбүбәкиров менән әле Сибай ҡалаһында “Йәнгүҙәй” халыҡ йырҙары ансамбле солисы Ф.И. Ғөбәйҙуллина йәш саҡта яратып башҡарған “Ғәлиәбаныу” йырын башҡарҙы. Кисәне Рауил Харрасов башҡарған моңло йыр тамамланы.\nФотола: Юлыҡ мәктәбе уҡыусылары тамаша күрһәтә.\nАвтор: Һаҡмар | Ваҡыты: 15:04


Мәсетле районы ауыл биләмәләрендә - отчет ваҡыты // Сәйәсәт | новости башинформ.рф\nМәсетле районы ауыл биләмәләрендә - отчет ваҡыты\n12:38, 29 марта 2010 Сәйәсәт\nМәсетле районы ауыл биләмәләрендә граждандар йыйылыштары бара, унда мөһим социаль-иҡтисади үҫеш мәсьәләләре тикшерелә, ағымдағы йылға аныҡ маҡсаттар билдәләнә.\nХалыҡ алдында отчеттар менән ауыл биләмәһе башлыҡтары, ауыл старосталары сығыш яһай. Бар йыйылыштарҙа ла муниципаль район хакимиәте башлығы, уның урынбаҫарҙары, бүлек, хеҙмәт, бүлексә етәкселәре ҡатнаша. Улар яҡташтарын ҡыҙыҡһындырған бар һорауҙарға ла яуап бирә, районда Еңеүҙең 65 йыллығына, III Бөтә донъя башҡорттары ҡоролтайына, райондың 80 йыллығына әҙерлек барышында алып барылған эштәр һәм Респулика Йылы, Уҡытыусы йылына пландар менән таныштыра. Бындай йыйылыштар Кесе Ыҡтамаҡ, Яңы Мишәр, Дыуан–Мәсетле, Ләмәҙтамаҡ, Әләгәҙ һәм Йонос ауыл биләмәләрендә үтте. Йыйылыштар аҙна һайын кесаҙна көндәрендә ойошторола һәм апрелдә тамамланырға тейеш.


3 из 831\nБеҙҙең төбәккә хас сатлама һыуыҡҡа бирешмәҫкә тик үҙебеҙҙең илгә хас аяҡ кейеме генә ярҙам итә. Рәсәйҙең төрлө өлкәләрендә төрлөсә аталған быйма йәнә модала. Ауыл ерендә уға алмаш булмауы бәхәсһеҙ, ололар уны иң зиннәтле бүләк, тип ҡабул итә, ә ижади кешеләр илһам сығанағы, тип күрә. Бөгөн...\n2016 йыл дәүләт кимәлендәге ваҡиғаларға, ҡаҙаныштарға бай булды\n2016 йыл дәүләт кимәлендәге ваҡиғаларға, ҡаҙаныштарға бай булды. Һәр кемебеҙҙең тырыш хеҙмәте уны уңышлы итте. Инде күптән матур йолаға әйләнгән бүләкләү тантанаһының үтеүе был һүҙҙәрҙе тағы ла дәлилләй.Бөгөн төбәк башлығы Рөстәм Зәки улы тырышлығы, егәрлелеге менән ихтирам яулаған һәм хеҙмәте...\nАвтомобилдәр эҙенән тәрән соҡорҙар аварияларға сәбәпсе Һуңғы көндәрҙә көслө ҡар яуып юлдарҙы бутҡаға эйләндерҙе, ә ҡайһы бер урындарҙа автомобилдәр эҙенән тәрән соҡорҙар барлыҡҡа килде. Был иһә аварияларҙың артыуына сәбәпсе булды. Рәмил Иманғоловтың ҡатыны эшенә китеп барғанда колеяға эләгә һәм...\nБашҡортостанда яңы йыл алдынан күңелһеҙ ваҡиғалар арта\nБашҡортостанда яңы йыл алдынан күңелһеҙ ваҡиғалар арта. Юлдарҙа көн һайын тиерлек бер-нисә кеше һәләк була.Туймазы районындағы фажиғәлә 3 кешелек ғаиләнең ғүмере өҙөлдө. Уларҙың күрше Татарстандан икәне лә билдәле. Республиканың юл хәрәкәте именлеге дәүләт инспекцияһы барлыҡ водителдәргә...\nТөбәктә мультиплексҡа күсеү дауам итә. Федераль программаға ярашлы, 2018 йылға тиклем Башҡортостан халҡының 95 проценты түләүһеҙ цифралы телевидение менән тәьмин ителергә тейеш. Телевышкалар республика буйынса 216 урында төҙөләсәк. Мишкә районында бер юлы ошондай дүрт ҡоролма ҡулланыуға...


«Благовещен» йылдам социаль-иҡтисади үҫеш биләмәһендә икенсе резидент теркәлде // Йәмғиәт | новости башинформ.рф\n15:02, 6 декабря 2019 Йәмғиәт\n«Благовещен» йылдам социаль-иҡтисади үҫеш биләмәһендә икенсе резидент — «КВАДРО» яуаплылығы сикләнгән йәмғиәте теркәлде. Ул сәғәтенә 2,8 мең тонна үтәләй тегелгән мат етештереүҙе ойошторорға ниәтләй. Проект буйынса инвестицияларҙың дөйөм күләме 1,1 миллиард һум тәшкил итә. Һөҙөмтәлә 112 яңы эш урыны булдырылды. Проектты тормошҡа ашырыу ваҡыты — 2019-2021 йылдар, тип белдерҙеләр республика Иҡтисади үҫеш һәм инвестиция сәйәсәте министрлығының матбуғат хеҙмәтендә.\nРәсәйҙең Иҡтисади үҫеш министрлығы мәғлүмәттәре буйынса, Башҡортостан — йылдам социаль-иҡтисади биләмәһендә булдырылған эш урындарының дөйөм һаны буйынса өс лидер иҫәбендә. Әле республиканың 36 инвесторы йылдам социаль-иҡтисади үҫеш резиденттары реестрына индерелгән (16 — Бәләбей ҡалаһы, 14 — Күмертау, 3 — Нефтекама ҡалаһы, 2 — Благовещен ҡалаһы, 1 — Белорет ҡалаһы). Проекттарҙың дөйөм хаҡы — 33 миллиард һум.


Рөстәм Хәмитов: «Мине отчеттар түгел, тәғәйен эш ҡыҙыҡһындыра» // Сәйәсәт | новости башинформ.рф\nРөстәм Хәмитов: «Мине отчеттар түгел, тәғәйен эш ҡыҙыҡһындыра»\n9:50, 26 ноября 2010 Сәйәсәт\nМуниципаль бюджеттарҙың республика ҡаҙнаһына бәйлелеген кәметеү, инвесторҙар эҙләү, административ ҡаршылыҡтарҙы бөтөрөү — муниципаль район һәм ҡала округтары етәкселәре менән осрашыу барышында Башҡортостан Президенты Рөстәм Хәмитов бына ошоларҙы хакимиәт башлыҡтары өсөн өҫтөнлөклө эш йүнәлештәре тип атаны.\n— Башҡортостанда муниципаль звеноны үҙгәртеп ҡороу тамамланды, коллектив формалаштырылды, ошо составта республика именлеге хаҡына эшләйәсәгебеҙгә ышанам, — тине Рөстәм Хәмитов.\nРеспублика Президенты һүҙҙәренә ҡарағанда, муниципаль район һәм ҡала округтары башлыҡтарына инвесторҙар йәлеп итеүҙә һәм юғарыла тороусы бюджеттарҙан, шулай уҡ бюджеттан тыш фондтарҙан аҡса алыуҙа ныҡышмалылыҡ күрһәтергә кәрәк.\n— Район башлыҡтарының заявкалар менән Рәсәй Ауыл хужалығы, Сәнәғәт министрлыҡтарына һәм башҡа федераль министрлыҡтарға туранан-тура мөрәжәғат итеп, маҡсатлы программалар буйынса ресурстар алған осраҡтар бар. Һәм был хуплана ғына. Муниципаль берәмектәрҙе үҫтереү өсөн ресурстар йәлеп итеүгә бер ниндәй ҙә тыйыуҙар һәм сикләүҙәр юҡ, — тине Рөстәм Хәмитов.\nРеспублика башлығы, шулай уҡ, барлыҡ муниципаль берәмектәрҙең үз биләмәһендә тупланған керемдәргә дәғүә итеү хоҡуғы булыуын билдәләп үтте. “Ҡыйынһынырға кәрәкмәй, тәҡдимдәр индереп, заявкалар биреп, үҙеңдекен талап итергә кәрәк. Һеҙ граждандарҙың именлеге өсөн яуап бирәһегеҙ”, — тине Рөстәм Хәмитов, ҡала һәм район башлыҡтарына мөрәжәғәт итеп.\nЙыл аҙағына тиклем муниципалитеттарҙы үҫтереү стратегияһын әҙерләү тамамланырға тейеш. Был программаларҙың SWOT-анализы булған бер өлөшө, инвестиция проекттары исемлеге, хәүеф осраҡтарын анализлау Башҡортостан Президентына тәҡдим ителгән дә инде.\n— Мине отчеттар түгел, кешеләрҙең көнкүрешен яҡшыртыуға йүнәлтелгән тәғәйен эш ҡыҙыҡһындыра. Хөкүмәт һәм муниципалитеттар өсөн өҫтөнлөклө йүнәлештәр — кешеләрҙе эш, хеҙмәт хаҡы, торлаҡ менән тәьмин итеү, — тине Рөстәм Хәмитов.